Verstappen 'terbang' di GP Belgium

SPA-FRANCORCHAMPS, 29 Ogos- Juara dunia Formula Satu (F1), Max Verstappen mengalahkan pesaingnya dengan persembahan yang mengagumkan di Grand Prix Belgium pada hari Ahad untuk mengorak langkah penting ke arah kejuaraan pemandu kedua berturut-turut ketika Red Bull meraikan kemenangan 1-2 dengan Sergio Perez.Pemain Belanda berusia 24 tahun itu bermula dari petak ke-14, mengharungi litar dengan amat baik sekali gus membuktikan kemampuan jentera Red Bull miliknya.“Ia adalah hujung minggu yang tidak dapat saya bayangkan sebelum ini,” kata Verstappen yang mendahului 93 mata daripada Perez dalam kedudukan pemandu.Rakan sepasukan turut terkejut dengan persembahan yang dipamerkan Verstappen dalam perlumbaan tersebut."Max sedang terbang. Dia umpama berada di planet lain. Dia tidak boleh disentuh," kata Perez.Verstappen kini telah memenangi sembilan daripada 14 perlumbaan musim ini dan ia adalah kemenangan ke-29 dalam kariernya dan hatrik pada musim panas di Eropah.Di hadapan lautan penonton yang memenuhi litar Spa-Francorchamps, termasuk peminat dari Belanda, Verstappen pulang 17.841 saat lebih pantas berbanding pemandu lain ketika pemandu petak depan, Carlos Sainz ketiga bersama jentera Ferrari.Charles Leclerc, pencabar terdekat Verstappen, bergelut bersama sebuah lagi Ferrari selepas bermula di tempat ke-15.Dia diberikan penalti lima saat kerana memandu laju di laluan pit dan bersaing melepasi pemandu Alpine, Fernando Alonso pada pusingan terakhir untuk merampas tempat keenam di belakang Mercedes, George Russell dan Fernando Alonso.Lewis Hamilton bersara pada pusingan pembukaan selepas Mercedesnya berlanggar dengan kereta Alonso.-AFP


Penyertaan Faizal ke Liga Premier Belanda beri motivasi kepada pemain lain

(Ismail Abu ditemu bual Berita RTM selepas majlis penyampaian hadiah Kejohanan Tujuh Sebelah pada Karnival Hoki Terbuka anjuran Persatuan Hoki Kuala Lumpur)

KUALA LUMPUR, 29 Ogos - Penyertaan penyerang kebangsaan yang juga pemain Kelab Hoki Terengganu (THT), Faizal Saari ke Kelab Hoki ZSV Schaerweijde di Liga Premier Belanda, memberi peluang kepada pemain tempatan lain untuk turut sama beraksi di luar negara.Pemain senior yang juga penyerang THT, Ismail Abu menyifatkan ia memberi motivasi kepada pemain THT lain untuk beraksi di luar negara, sama seperti dilakukan penyerang berasal dari Kota Bharu itu dengan memberi pendedahan kepada mereka untuk beraksi pada liga berkualti tinggi."Bila dia pergi, untuk pemain-pemain kita yang belakang ini, sebab kita ada satu pemain yang bagus pergi main, yang bagi komitmen yang bagus dan orang akan nilai, orang akan tengok Malaysia ada lagi pemain yang bagus untuk ganti dia selepas ini," kata beliau ketika ditemui Berita RTM selepas majlis penyampaian hadiah Kejohanan Tujuh Sebelah pada Karnival Hoki Terbuka anjuran Persatuan Hoki Kuala Lumpur (PHKL) sempena ulang tahun ke-50 Bandaraya Kuala Lumpur, di sini.

(Penyertaan Faizal Saari ke Kelab Hoki ZSV Schaerweijde beri motivasi kepada pemain hoki lain)

Penyertaan THT kejohanan terbuka ini adalah sebagai pemanas badan, selain sebahagian daripada pemain dipanggil menyertai skuad kebangsaan serta SUKMA 2022.Pada kejohanan itu, THT dinobatkan juara terbuka lelaki sekali gus membawa pulang RM3,000 setelah menumpaskan DBKL Hockey Team, 2-0 dengan hadiah kemenangan disampaikan oleh Presiden PHKL, I. Vikneswaran.


Antony setuju sertai Manchester United

LONDON, 29 Ogos- Manchester United telah bersetuju untuk menandatangani pemain sayap Brazil, Antony Matheus dos Santos dari kelab Ajax Amsterdam, BBC dan Sky Sports melaporkan pada Ahad.Perjanjian itu dilaporkan bernilai £80.75 juta pound (RM422.5 juta) dengan tambahan 4.25 juta tambahan, kata BBC.Pemain berusia 22 tahun itu bersedia untuk melengkapkan perubatan dalam tempoh dua hari akan datang.Antony menyertai Ajax pada Februari 2020 dari kelab Serie A Brazil, Sao Paulo, membuat lebih daripada 80 penampilan untuk pasukan Belanda itu dalam semua pertandingan dan menjaringkan 25 gol.Dia membuat penampilan sulung di Brazil pada Oktober 2021, dalam kemenangan kelayakan Piala Dunia 3-1 ke atas Venezuela.-REUTERS


Kejuaraan ragbi empat negara: All Blacks kalah di tempat sendiri

(Aksi skuad New Zealand All Blacks menentang pasukan LosPumas Argentina, semalam/ AFP)

CHRISTCHURCH, 28 Ogos- Skuad New Zealand All Blacks sekali lagi menerima tekanan susulan kekalahan kepada pasukan LosPumas Argentina di tempat sendiri, semalam.Meski mendahului perlawanan di babak pertama dengan dua try, kesilapan demi kesilapan yang dilakukan pasukan kendalian Ian Foster di babak kedua telah memberi kelebihan kepada anak buah Michael Cheika untuk mendahului dengan beberapa sepakan penalti sempurna dan seterusnya memimpin perlawanan hingga ke wisel penamat.Ketika ditemui media, Ian yang sebelum ini diuar-uarkan bakal diganti susulan keputusan yang tidak memberangsangkan meminta agar peminat untuk terus menyokong pasukan All Blacks yang disifatkan beliau sedang menghadapi saat-saat sukar.

(Jurulatih All Blacks, Ian Foster/ AFP)

Pun begitu, pemerhati sukan berkeras meminta agar perubahan secara besar-besaran dilakukan bagi mengatasi kekalahan demi kekalahan yang dialami juara dunia tiga kali itu. Ia kemenangan kedua LosPumas ke atas All Blacks selepas kali pertama pada tahun 2020 dalam kejohanan tiga negara di Australia.- AFP


Aaron - Wooi Yik muncul juara Kejohanan Badminton Dunia 2022 Tokyo

TOKYO, 28 Ogos - Sejarah badminton negara tercipta apabila pasangan beregu lelaki utama negara Aaron Chia-Soh Wooi Yik dinobatkan sebagai juara dunia di Kejohanan Badminton Dunia 2022 di Tokyo, Jepun hari ini.Lebih manis, ia hadir beberapa hari sebelum negara menyambut Hari Kebangsaan ke 65 pada 31 Ogos akan datang.Pada aksi final yang berlangsung di Tokyo Metropolitan Gymnasium itu, Aaron-Wooi Yik menampilkan permainan hebat bagi menempa kemenangan ke atas bekas juara dunia tiga kali dari Indonesia Mohammad Ahsan-Hendra Setiawan dengan kemenagan straight set 21-19, 21-14 dalam tempoh 40 minit.

Kejayaan ke atas pasangan yang diberi julukan ‘The Daddies’ itu menyaksikan Aaron-Wooi Yik melakar sejarah menjadi pemain badminton Malaysia pertama meraih gelaran juara dunia sejak mula dianjurkan pada 1977 di Malmo, Sweden.Pasangan ranking keenam dunia itu turut muncul beregu Malaysia pertama dalam tempoh 12 tahun mara ke final Kejohanan Badminton Dunia selepas kali terakhir dilakukan Koo Kien Keat-Tan Boon Heong pada edisi 2010 di Paris.Pencapaian terbaik Aaron-Wooi Yik yang juga pemenang pingat gangsa Sukan Olimpik Tokyo 2020 dalam kempen kejohanan dunia adalah beraksi di pentas suku akhir pada edisi 2018 di Nanjing, China.


MIFOM dilancar di peringkat kebangsaan

SHAH ALAM, 29 Ogos- Peminat sukan bola sepak kini berpeluang untuk merasai pengalaman beraksi dalam padang yang lebih kecil apabila Mini Football Malaysia (MIFOM) dilancarkan di peringkat kebangsaan.Naib Presiden MIFOM, Suhaimi Abdulah berkata, selain membawa misi mempromosi bola sepak mini, pelancaran itu juga bakal menjadi medium buat peminat menyuarakan cadangan terhadap sukan tersebut yang kini semakin popular di Malaysia.Jelas beliau, bola sepak mini yang dimainkan enam sepasukan mempunyai potensi besar untuk disertai semua peringkat umur terutama pelajar sekolah."Kita hendak mempopularkan permainan ini, kita mempunyai pemain yang berbakat di peringkat akar umbi.Sebab itu objektif utama supaya anak-anak kita lebih berminat dan dapat berlatih dengan kemahiran tertentu," katanya pada Majlis Pelancaran MIFOM yang disempurnakan Tengku Panglima Raja Selangor, Tengku Ahmad Shah Alhaj Sultan Sallahuddin Abdul Aziz Shah Al-Haj.

Tambah Suhaimi, sukan berkenaan juga perlu diketengahkan sebagai langkah proaktif dalam menyelesaikan isu kekurangan padang bola sepak akibat pembangunan rancak di Malaysia.


Menjelang perlawanan akhir Piala FA, Terengganu isytihar 11 September cuti peristiwa

KUALA TERENGGANU, 28 Ogos- Menjelang perlawanan akhir Piala FA 2022, Terengganu FC bertemu JDT, 10 September depan.  Kerajaan negeri mengisytiharkan 11 September sebagai cuti peristiwa bagi negeri Terengganu.Menteri Besar, Datuk Seri Dr Ahmad Samsuri Mokhtar berkata, ia bagi memberi keselesaan perjalanan pulang daripada menyaksikan perlawanan akhir di Stadium Bukit Jalil pada 10 September akan datang. Dalam satu hantaran di facebooknya, beliau berharap susun dan atur perjalanan pulang tidak dibuat tergesa-gesa kerana ruang masa yang ada masih panjang. Kerajaan negeri juga berharap para penyokong Terengganu FC agar mengutamakan keselamatan diri dan tidak terlibat dengan sebarang insiden yang tidak diingini. Pada masa sama, sentiasa menunjukkan akhlak dan adab yang baik ketika menyaksikan perlawanan itu. Beliau juga berharap semua pemain pasukan TFC dapat memberi fokus maksimum dan mempersembahkan aksi terbaik sekaligus merealisasikan harapan membawa pulang piala FA diiringi ribuan penyokong ke Terengganu.


Sukan mingguan RTM: Suka duka atlet negara

(Jaguh badminton para negara Cheah Liek Hou kekal momentum juara/FOTO BERNAMA)

KUALA LUMPUR, 27 Ogos - Sorotan sukan minggu RTM kali ini memaparkan pelbagai kejayaan manis serta suka duka yang diraih oleh atlet-atlet negara.Antara yang mencuri tumpuan, kejayaan kelab bola sepak Kuala Lumpur (KL) City FC yang mencipta sejarah dalam laluannya di kejohanan Piala Konfederasi Bolasepak Asia (AFC) 2022.Liek Hou raih gelaran ke-13 berturut-turut di ThailandJaguh badminton para negara, Cheah Liek Hou terus mengukir nama di peringkat antarabangsa.Terbaharu, pemain perseorangan berusia 34 tahun itu muncul juara di kejohanan Badminton Para Antarabangsa di Pattaya, Thailand menundukkan seterunya dari Taiwan, Fang Jen-Yu 22-20, 21-15 dalam kategori SU5, kecacatan fizikal.Kejuaraan tersebut merupakan gelaran ke-13 berturut-turut yang dimenanginya.Kejayaan diraihnya di Thailand sangat bermakna menjelang Hari Kebangsaan yang akan disambut pada 31 Ogos ini.Dua kategori baharu Anugerah 100Plus Perpaduan SAM 2020/2021Anugerah 100Plus Perpaduan Persatuan Penulis-penulis Sukan Malaysia (SAM) 2020/2021 akan berlangsung pada 6 September ini.Menariknya, anugerah tahun ini akan mengabungkan 2 edisi iaitu tahun 2020 dan 2021.Penyertaan untuk anugerah kewartawanan sukan tetap mendapat sambutan luar biasa yang menyaksikan lebih 150 penyertaan diterima.Sebanyak tujuh anugerah kewartawanan bakal diberikan serta satu penghargaan tertinggi iaitu Anugerah Siebel. Turut diperkenalkan pada edisi kali ini adalah dua kategori baru iaitu dengan kerjasama kementerian perpaduan iaitu artikel dan fotografi perpaduan terbaik.Piala AFC 2022: KL City juara zon Asean, tundukkan PSM Makassar 5-2Sejarah tercipta buat pasukan KL City FC apabila berjaya muncul juara Zon ASEAN saingan Piala Konfederasi Bolasepak Asia (AFC) 2022.Skuad kendalian Bojan Hodak menundukkan wakil Indonesia, PSM Makassar 5-2 pada aksi final di laman sendiri sekaligus melayakkan KL City peringkat seterusnya.Kemenangan The City Boys juga disifatkan sebagai hadiah kepada rakyat Malaysia sempena sambutan Hari Kebangsaan ke 65 tahun.SUKMA Ke-20: 426 acara meliputi 31 jenis sukan dipertandingkan Sebanyak 426 acara melibatkan 31 jenis sukan bakal dipertandingkan pada temasya yang akan bermula dari 16 hingga 24 September ini.Seramai 6,606 atlet daripada 15 kontinjen bertanding telah mengesahkan penyertaan termasuk Brunei turut menyertai temasya kali ini, yang akan berlangsung di sekitar Lembah Klang dan Langkawi.Sukan olahraga dan akuatik bakal menjadi lubuk emas apabila masing-masing menawarkan 44 dan 43 pingat emas.Radio Televisyen Malaysia (RTM) sebagai rakan penyiar rasmi bagi Sukma Edisi ke 20 kali ini akan menyiarkan laporan pagi dan petang bagi liputan acara-acara sukan terpilih.Sivasangari semakin pulih dijangka kembali ke gelanggang Januari depanKem skuasy negara terus memberikan berita gembira, harapan dan sinar buat arena sukan.Pemain skuasy wanita negara, S. Sivasangari yang cedera selepas terlibat dalam kemalangan jalan raya 26 Jun lepas dijangka kembali ke gelanggang Januari 2023.

(Pemain skuasy negara, S Sivasangari/FOTO BERNAMA)

Atlet kelahiran Sungai Petani, Kedah berusia 23 tahun itu kini menerima rawatan berkala daripada Institut Sukan Negara (ISN) bagi memastikan kesihatannya berada pada tahap terbaik.Laporan wartawan meja sukan Firdaus Mokhtar.


Piala Belia 2022: Selangor tewaskan Pahang untuk muncul juara

(Skuad Selangor FC bawah 19 tahun dinobatkan sebagai juara Piala Belia 2022/FOTO FB Selangor FC)

TEMERLOH, 27 Ogos - Di sebalik prestasi kurang memberansangkan skuad Selangor FC.Pasukan Bawah 19 Tahun negeri itu memberi kegembiraan buat penyokong apabila menjuarai Piala Belia 2022.Kejayaan itu dicapai selepas mereka menundukkan Sri Pahang FC dengan agregat 2-1 pada aksi final.Selangor turun beraksi di Stadium Majlis Perbandaran Temerloh dengan bekalan 1 gol selepas menang tipis ke atas Sri Pahang pada aksi final pertama di Stadium UiTM, Shah Alam, Sabtu lalu.Pada pertemuan semalam, kedua-dua pasukan saling mengatur gerakan untuk menghasilkan gol, namun babak pertama berakhir tanpa sebarang jaringan.Selangor FC akhirnya berjaya membuka jaringan pada minit ke-67 apabila sepakan percuma dari luar kotak penalti oleh Muhammad Amirul Haziq berjaya menggegar gawang tuan rumah.Jaringan itu tidak mematahkan semangat Sri Pahang yang cuba memburu gol penyamaan.

(Pasukan Sri Pahang FC/FOTO FB Pahang FC)

Usaha tersebut akhirnya membuahkan hasil menerusi percubaan jarak jauh Nazul Izamil Zulkifli pada minit ke-73.Tok Gajah kemudian terus melancarkan asakan bertali arus bagi menambah jaringan sehingga hujung perlawanan, namun terpaksa akur dengan keputusan 1 sama sehingga tamat permainan sekaligus memberi kemenangan 2-1 secara agregat kepada Selangor FC.


Liek Hou tekad rampas semula mahkota juara dunia di Tokyo

( Cheah Liek Hou/FOTO fail BERNAMA)

KUALA LUMPUR, 27 Ogos - Selepas meraih gelaran ke-13 berturut-turut di peringkat antarabangsa, jaguh badminton para negara Cheah Liek Hou kini fokus memburu pingat emas peribadi ke-12 pada Kejohanan Badminton Para Dunia di Tokyo pada 1-6 Nov ini.Pemenang emas Sukan Paralimpik Tokyo 2020 itu mengakui menaruh harapan tinggi untuk merangkul semula gelaran juara dunia yang pernah diraihnya pada edisi 2017 di Ulsan, Korea Selatan, selepas kecundang di pentas separuh akhir pada edisi 2019 di Basel, Switzerland.“Saya memang nak tebus semula kekalahan saya pada 2019 yang lalu, sekarang saya baru balik (dari) pertandingan di Thailand, jadi minggu ini merupakan minggu pemulihan, selain saya juga rehat untuk menyambut Hari Kemerdekaan.“Tapi minggu pertama September saya akan fokus semula latihan,” katanya kepada Bernama ketika ditemui di program Oyen’s Day Out, Selamatkan Harimau Malaya di Zoo Negara di sini hari ini.

(Jaguh badminton para negara Cheah Liek Hou/FOTO fail BERNAMA)

Pada kejohanan dunia 2019, Liek Hou bukan sahaja terpaksa melepaskan penguasaan dalam acara perseorangan lelaki SU5 selepas tewas kepada Dheva Anrimusthi dari Indonesia, malah turut kehilangan kedudukan nombor satu dunia.Atlet kelahiran Kuala Lumpur berusia 35 tahun itu berkata beliau akan menumpukan kepada latihan yang mampu meningkatkan kekuatan fizikalnya menjelang aksi di Tokyo.Jelasnya, penyertaan dalam terlalu banyak kejohanan kebelakangan ini telah memberi kesan kepada tahap kekuatan fizikalnya. Liek Hou, yang juga juara Sukan Para ASEAN ke-11 di Solo, Indonesia baru-baru ini, berkata jurulatihnya telah menyediakan program latihan terbaik buatnya untuk tempoh dua bulan mendatang.“Untuk latihan ini juga saya akan berlatih dengan atlet profesional perseorangan yang lain dan saya rasa latihan bersama mereka sudah lebih mencukupi sebagai persediaan saya untuk ke kejohanan dunia ini,” katanya. Sementara itu, Timbalan Ketua Pengarah (Sektor Pembangunan Sukan) Majlis Sukan Negara (MSN) Suhardi Alias berkata program hari ini amat penting dalam memberi kesedaran kepada orang ramai untuk bersama-sama memelihara Harimau Malaya daripada kepupusan. “CSR (program tanggungjawab sosial korporat) ini juga demi menyambut aspirasi MSN bersama atlet negara menjayakan kempen menyelamatkan Harimau Malaya, selain turut membawa maskot Oyen untuk memberitahu orang ramai bahawa Sukan Malaysia (SUKMA) akan berlangsung dalam masa 20 hari lagi,” katanya. - BERNAMA


Tenis Selangor optimis bawa pingat pada SUKMA ke-20

KELANA JAYA, 27 Ogos - Persatuan Tenis Selangor optimis pemainnya mampu membuat kejutan dengan memenangi pingat emas pada Sukan Malaysia (SUKMA) ke-20 pada bulan depan.Ini kerana skuad itu dibarisi pemain-pemain muda yang cukup berpengalaman dan memiliki kualiti untuk bergelar juara.Exco Persatuan Tenis Selangor, Adam Jaya yang juga jurulatih skuad tenis Sukma Selangor berkata anak buahnya kini sedang giat menjalani persiapan ke temasya tersebut dan berada pada tahap terbaik."Kita ada pingat dan kita juga ada kumpulan pemain yang bagus yang pernah menyertai di sukan SEA dan juga pernah tampil dalam bermain dalam piala Davis. Yang paling penting memastikan keadaan pemain berada pada tahap persediaan yang tinggi, dan bersedia untuk menghadapi perlawanan" kata Adam Jaya di sini.

(Adam Jaya ditemui pemberita ketika perlawanan akhir Kejohanan Tenis Asia Remaja bawah 14 tahun, di sini)

Tambah Adam lagi, SUKMA kali ini bakal menyaksikan persaingan kompetitif dalam sukan tenis kerana semua negeri telah pun mula melahirkan pemain-pemain yang berprestasi tinggi.


Venue wushu Sukma kurang sesuai untuk pertandingan - Chong

KUALA LUMPUR, 27 Ogos - Penggunaan Gimnasium 2, Majlis Sukan Negara (MSN) di Bukit Jalil sebagai venue pertandingan wushu bagi Sukan Malaysia (Sukma) bermula 16 hingga 24 Sept ini dilihat kurang sesuai dan mempunyai beberapa kekangan.Presiden Persekutuan Wushu Malaysia (WFM) Datuk Chong Kim Fatt berkata ia kerana venue itu yang merupakan tempat latihan skuad kebangsaan tidak mempunyai ruang cukup besar untuk penganjuran pertandingan, lebih-lebih lagi jika melibatkan penonton.“Untuk menganjurkan pertandingan, kita akan hadapi masalah teknikal, seperti perlukan bilik mesyuarat, teknikal, rehat dan tempat duduk penonton. Pada pendapat saya, bagi peringkat profesional, tempat ini adalah untuk latihan, bukan untuk pertandingan.“Tetapi memandangkan Sukma kali ini berbeza dan dianjur selepas pandemik COVID-19, kita bersikap positif dan gembira kerajaan tetap menganjurkan temasya ini walaupun berdepan pelbagai kesulitan,” katanya ketika ditemui pada sesi pemilihan untuk Kejohanan Dunia Remaja di venue berkenaan.Beliau berjanji bahawa pihak WFM akan bekerjasama dengan MSN selaku penganjur edisi ke-20 Sukma, untuk menjayakan temasya tersebut.Sementara itu, Chong berkata WFM juga telah mula mengorak langkah untuk melahirkan pemenang pingat di Sukan Olimpik Remaja (YOG) 2026 di Dakar, Senegal apabila empat acara wushu bakal dipertandingkan buat julung kali pada temasya itu.

(Presiden Persekutuan Wushu Malaysia (WFM) Datuk Chong Kim Fatt/FOTO fail BERNAMA)

Beliau berkata pemilihan hari ini yang disertai 44 atlet dari sembilan negeri bagi disiplin taolu dan sembilan atlet mewakili tiga negeri bagi sanda turut digunakan sebagai medan mengenal pasti atlet muda untuk YOG.“Ia bagaikan satu impian tercapai apabila wushu dimasukkan dalam YOG dan mungkin dalam Sukan Olimpik tak lama lagi. Hari ini, kami dapat mengumpulkan atlet seawal usia 9 tahun, yang bukan hanya mewakili negara ke Kejohanan Remaja Dunia, tetapi juga ke YOG dan bakal menyertai skuad pelapis kebangsaan.“Kami berharap atlet yang bakal dipilih dapat membawa pulang pingat, kalau boleh emas dari YOG dan Kejohanan Remaja Dunia, yang secara tradisinya kita akan mencapai keputusan yang membanggakan, jadi kita yakin dengan atlet kita untuk pulang dengan kejayaan,” katanya.Beliau berkata seramai 12 atlet (enam lelaki, enam wanita) akan dipilih untuk menyertai Kejohanan Remaja Dunia bermula 2-10 Dis ini di Tangerang, Indonesia. - BERNAMA


Aaron-Wooi Yik hampiri gelaran juara dunia

(Pemain India, Chirag Shetty (kanan) dan Satwiksairaj Rankireddy membalas pukulan Aaron Chia dan Soh Wooi Yikpada aksi perlawanan separuh akhir beregu lelaki mereka pada hari keenam Kejohanan Badminton Dunia di Tokyo/AFP)

KUALA LUMPUR, 27 Ogos- Aaron Chia-Soh Wooi Yik menamatkan badi terkandas di peringkat separuh akhir apabila muncul beregu Malaysia pertama dalam tempoh 12 tahun mara ke final Kejohanan Badminton Dunia di Tokyo, hari ini.Pada aksi separuh akhir berlangsung di Tokyo Metropolitan Gymnasium itu, Aaron-Wooi Yik yang merupakan gandingan ranking keenam dunia menampilkan semangat juang tinggi dan dengan penuh bergaya menewaskan pasangan ketujuh dunia Satwiksairaj Rankireddy-Chirag Shetty dari India, 20-22, 21-18, 21-16.Ketinggalan 7-12 suatu ketika di set pertama, beregu lelaki utama negara itu bangkit memperbaiki permainan untuk memberi saingan sengit sehingga mata terikat 16-16, 19-19 dan 20-20, sebelum beberapa kesilapan dilakukan dan mereka terpaksa akur dengan keputusan 20-22.Aaron-Wooi Yik terus diberi tekanan hebat pada set kedua dan ketiga, namun pasangan negara itu berjaya bertahan dengan tenang dan menyerang tajam untuk meraih kemenangan 21-18 dan 21-16.Ini merupakan penampilan keempat mereka di kejohanan dunia dengan pencapaian terbaik beraksi di pentas suku akhir pada edisi 2018 di Nanjing, China.Bercakap kepada Persekutuan Badminton Dunia (BWF) selepas perlawanan Aaron berkata: “Pastinya kami gembira dengan persembahan hari ini, namun misi kami belum selesai, ada satu lagi perlawanan.” Pada aksi final esok, pemenang gangsa Sukan Olimpik Tokyo 2020 itu akan membuat perhitungan dengan pilihan ketiga yang juga bekas juara dunia tiga kali dari Indonesia, Mohammad Ahsan-Hendra Setiawan.Terdahulu, Ahsan-Hendra menundukkan rakan senegara Fajar Alfian-Muhammad Rian Ardianto 23-21, 12-21, 21-16.

(Aksi beregu negara, Aaron Chia (kiri) dan Soh Wooi Yik ketika menentang wakil India, Chirag Shetty-Satwiksairaj Rankireddypada aksi separuh akhir Kejohanan Badminton Dunia di Tokyo, sebentar tadi/AFP)

Aaron-Wooi Yik gagal melepasi peringkat separuh akhir sebanyak enam kali tahun ini termasuk pada penampilan di Sukan Komanwel Birmingham baru-baru ini.Kali terakhir beregu lelaki negara mara ke final kejohanan dunia adalah pada edisi 2010 di Paris yang menyaksikan Koo Kien Keat-Tan Boon Heong tewas kepada Cai Yun-Fu Haifeng dari China.Selain itu, gandingan muda negara Ong Yew Sin-Teo Ee Yi mencipta kejutan tahun lepas apabila meraih gangsa pada kejohanan dunia di Huelva, Sepanyol.-- BERNAMA


Noor Azman dilantik Setiausaha Agung baharu FAM

KUALA LUMPUR, 27 Ogos- Persatuan Bolasepak Malaysia (FAM) mengumumkan pelantikan Noor Azman Rahman sebagai Setiausaha Agungnya yang baharu berkuat kuasa 1 September depan.Pelantikan itu dibuat bagi mengisi kekosongan yang ditinggalkan Mohd Saifuddin Abu Bakar.Dalam satu kenyataan, FAM memaklumkan Noor Azman memiliki pengalaman luas dalam bola sepak dan bertugas sebagai Koordinator Presiden sejak tahun 2018.Beliau yang kini berusia 55 tahun, pernah dipilih sebagai Naib Presiden Persatuan Bolasepak Melaka (MUSA) pada 2012 sebelum dilantik Setiausaha Agung persatuan berkenaan pada 2015.Beliau kemudian dilantik sekali lagi ke jawatan Naib Presiden MUSA bagi penggal 2020-2023.Selain pengalaman luas bersama MUSA dan tugasannya selaku Koordinator Presiden FAM, Noor Azman juga pernah terlibat dengan beberapa jawatankuasa tetap badan utama bola sepak negara itu.Antaranya Ahli Jawatankuasa Media, Ahli Jawatankuasa Futsal dan Bola Sepak Pantai serta Ahli Jawatankuasa Pertandingan.Kerusi Setiausaha Agung FAM sebelum ini kosong selepas Mohd Saifuddin membuat keputusan untuk meletak jawatan pada 23 Ogos lalu.Alasan beliau meletak jawatan adalah kerana mahu menumpukan kerjayanya ke peringkat antarabangsa.

(Mantan Setiausaha Agung FAM, Mohd Saifuddin Abu Bakar)


KBS komited jadikan Menara Kuantan 188 hub sukan ekstrem negara

(Datuk Seri Ti Lian Ker bercakap pada sidang media selepas majlis pelancaran Kuantan 188 International Extreme Challenge dan Pesta Kuantan 188)

KUANTAN, 26 Ogos - Kementerian Belia dan Sukan (KBS) komited menjadikan Menara Kuantan 188 di Pahang sebagai hub sukan ekstrem negara.  Kuantan 188 International Extreme Challenge (KIEC) antara sukan lasak pertama yang akan diadakan di menara itu sejak beroperasi hujung tahun lalu.  Menurut Timbalan Menteri Belia Dan Sukan, Datuk Seri Ti Lian Ker, penganjuran itu menggalakkan lagi penganjuran aktiviti lasak yang dilihat semakin mendapat tempat dalam kalangan anak muda.  Menurut beliau, perkembangan sukan dan penganjuran aktiviti bertaraf antarabangsa ini juga turut memberi peluang pekerjaan kepada golongan belia.

(Datuk Seri Ti Lian Ker melancarkan Kuantan 188 International Extreme Challenge dan Pesta Kuantan 188)

"Di Kuantan ini satu-satu menara bangunan 188, dan inilah platform yang boleh kita gunakan, menggerakkan belia mengadakan banyak aktiviti penganjuran, tajaan, pengiklanan dan menggerakkan sukan-sukan, meletakkan lagi sukan industri sukan yang memang antara matlamat KBS supaya kita memantapkan lagi, mengharapkan industri sukan ini berkembang supaya boleh mewujudkan banyak lagi ruang untuk belia-belia mempunyai aktiviti riadah secara tersusun dan berdisiplin," kata beliau pada sidang media selepas majlis pelancaran Kuantan 188 International Extreme Challenge dan Pesta Kuantan 188, di sini hari ini.  Aktiviti Terjunan Base (Base Jump) turut diadakan pada malam ambang sambutan Hari Kebangsaan, dalam program berkenaan yang akan dianjurkan itu. Sebanyak 65 terjunan bakal dilakukan oleh penerjun secara bergilir melibatkan 18 penerjun termasuk penerjun tertua di Malaysia iaitu Jamaluddin Ismail dan penerjun dari luar negara.  Dianggarkan seramai 30,000 pengunjung yang akan hadir pada program tersebut.


NEW DELHI, 27 Ogos- Piala Dunia Wanita B-17 diteruskan selepas FIFA batalkan penggantungan IndiaPiala Dunia Wanita bawah 17 tahun akan berlangsung di India mulai 11 Oktober selepas badan induk dunia FIFA menarik balik penggantungan ke atas Persekutuan Bola Sepak Seluruh India (AIFF) pada Jumaat.AIFF telah dibelenggu oleh isu tadbir urus, dan kemudiannya digantung pada 19 Ogos oleh FIFA kerana pengaruh tidak wajar daripada pihak ketiga selain ahli persatuan berkenaan juga mesti bebas daripada campur tangan undang-undang dan politik.Pengharaman itu memberi kesan kepada seluruh dunia bola sepak di India, daripada pasukab lelaki dan wanita termasuk profesional hingga ke akar umbi turut terbabit membatalkan Piala Dunia Wanita bawah 17 tahun.Namun pada Jumaat, Majlis FIFA memutuskan untuk menarik balik penggantungan itu selepas mandat sementara pentadbir terbukti berjaya.AIFF kini telah diserahkan semula kawalan penuh hal ehwal harian sementara menunggu pilihan raya baharu, kata FIFA."FIFA akan terus memantau keadaan dan akan menyokong AIFF dalam mengatur pemilihannya tepat pada masanya," kata FIFA.

"Sehubungan itu, Piala Dunia Wanita B-17 FIFA 2022 yang dijadualkan berlangsung pada 11-30 Oktober 2022 akan diadakan di India seperti yang dirancang."Masalah melanda AIFF berpunca ketika bekas ketua Praful Patel kekal memegang jawatan selepas tempohnya tanpa pemilihan baru.FIFA memutuskan jawatan presidennya tidak sah dan melantik pentadbir untuk mengadakan pilihan raya baharu. -AFP


Inisiatif 'Pahang Pride Athlete': Hargai sumbangan atlet

KUANTAN, 26 Ogos- Kerajaan Negeri Pahang hari ini melancarkan inisiatif 'Pahang Pride Athlete' bagi menghargai para atlet yang telah berjuang untuk mengharumkan nama negeri dan negara. Menteri Besar Pahang, Datuk Seri Wan Rosdy Wan Ismail berkata, program ini merupakan kesinambungan inisiatif di bawah jenama Pahang Pride yang telah dilaksanakan di negeri ini, iaitu Pahang Pride Kids, Pahang Pride Kasih dan Pahang Pride Student.  “Sehubungan dengan itu, kerajaan negeri memberi peruntukan sebanyak RM300,000 kepada 1,000 atlet, RM300 seorang. Ini adalah untuk memberi dorongan semangat kepada mereka supaya untuk lebih berdaya saing, lebih maju di masa-masa akan datang. Dalam masa yang sama juga kita ada buat akademik 'golf e-sport' di mana kerajaan negeri memberi galakan dan sokongan dan kita juga memberi sedikit sumbangan," katanya.

(Menteri Besar Pahang, Datuk Seri Wan Rosdy Wan Ismail)

Jelasnya, malah matlamat utama adalah untuk menjadikan Pahang sebagai hub sukan atau pusat tumpuan kepada kemajuan sukan di Pantai Timur."Saya berharap dengan segala perancangan, peruntukan dan pelaksanaan pembangunan atlet ini, kita mampu melahirkan lebih ramai jaguh bertaraf dunia dalam semua bidang sukan," ujar beliau.Wan Rosdy melancarkan Pahang Pride Athlete di Dewan Jubli Perak Sultan Haji Ahmad Shah, Kuantan, semalam. Pada program itu, beliau turut menyaksikan Majlis Menandatangani Sijil Kerjasama (COC) melibatkan Majlis Sukan Pahang dan Pusat Sukan Universiti Malaysia Pahang (UMP).


Kejohanan Badminton Dunia: Beregu lelaki negara berjaya mara ke separuh akhir

TOKYO, 26 Ogos - Beregu lelaki negara Aaron Chia-Soh Wooi Yik berjaya mara ke separuh akhir selepas menewaskan pasangan dari Korea Selatan Seo Seung-jae, Choi Sol-gyu strait set 21-16, 21-16.Aaron Chia-Soh Wooi Yik terpaksa bekerja keras sebaik perlawana bermula bagaimanapun berjaya mengatasi Seo Seung-jae, Choi Sol-gyu dengan pukulan rendah yang akhir memberikan kemenangan di set pertama 21-16.Beregu lelaki yang meraih gangsa di Sukan Olimpik Tokyo 2020, meneruskan penguasaan di set kedua dengan rentak permainan sama yang membuatkan lawannya buntu untuk mencari mata kemenangan .

(Beregu lelaki negara Aaron Chia-Soh Wooi Yik)

Akhir pasangan Korea itu terpaksa menyerah di set kedua dengan keputusan sama 21-16.


Sukan dan kejohanan bola sepak warga Felda, gilap bakat peneroka

MARAN, 26 Ogos - Sukan Warga Felda dan kejohanan bola sepak Piala Pengerusi Felda mampu menjadi medan pendedahan dan menggilap bakat warga peneroka di seluruh negara untuk melangkah lebih jauh dalam bidang sukan.Pengerusi Felda, Tan Sri Idris Jusoh berkata penganjuran dua karnival sukan yang disertai 12 kontinjen melibatkan 1,500 peserta itu juga bertujuan mengeratkan silaturahim dan semangat permuafakatan warganya."Karnival sukan ini tidak hanya disertai oleh golongan peneroka dan penerokawati, bahkan juga generasi baharu dan petugas Felda serta kakitangan syarikat kumpulan termasuk FGV yang berkumpul untuk bertanding dengan penuh semangat kesukanan dan kehormanian.

(FOTO Facebook FELDA Wilayah Jengka )

"Saya dapat lihat karnival sukan ini amat dinantikan kerana menjadi tempat mencungkil bakat baharu sukan dalam kalangan warganya selain di sinilah mereka dapat berkenalan dan bermuafakat apabila peserta dari seluruh negara berkumpul," katanya semasa berucap merasmikan Sukan Warga Felda dan Piala Pengerusi Felda di Stadium Tun Razak di sini malam tadi.Turut hadir, Timbalan Menteri Perumahan dan Kerajaan Tempatan Datuk Seri Dr Ismail Abd Muttalib dan Timbalan Menteri Dalam Negeri Datuk Seri Dr Ismail Mohamed Said.Idris berkata pihaknya turut berharap Sukan Warga Felda yang dianjurkan sejak 2005 itu dapat diteruskan sebagai acara tahunan kerana karnival sukan itu mampu membawa kemeriahan dan merancakkan ekonomi warga Felda setempat.Sukan Warga Felda yang berlangsung selama tiga hari bermula semalam, melibatkan 10 acara sukan seperti futsal, bola jaring, bola tampar, sepak takraw, badminton, petanque, e-sukan iaitu PUBG dan FIFA serta golf.Terdahulu, skuad bola sepak Wilayah Jengka muncul juara Piala Pengerusi Felda 2022 apabila menumpaskan Wilayah Kuantan dengan jaringan 1-0 pada aksi final di stadium itu, menerusi pemainnya Muhammad Amirul Safri pada minit ke-92. Dengan kemenangan itu, Wilayah Jengka membawa pulang hadiah wang tunai RM10,000 dan piala pusingan manakala Wilayah Kuantan sebagai naib johan menerima hadiah RM8,000.Tempat ketiga yang dihuni Wilayah Trolak membawa pulang RM5,000 diikuti Wilayah Terengganu menerima RM3,000 di tempat keempat. - BERNAMA


Rangkuman Kejohanan Badminton Dunia 2022: Tiga wakil negara ke suku akhir, Zii Jia pulang awal

(Pemain perseorangan lelaki profesional, Lee Zii Jia/FOTO fail BEERNAMA)

KUALA LUMPUR, 26 Ogos - Tiga daripada tujuh wakil negara mara ke suku akhir, dengan kejutan berlaku dalam acara perseorangan menyaksikan Lee Zii Jia tersingkir seawal pusingan ketiga.Sandaran utama negara itu dimalukan pemain China, Zhao Jun Peng dalam aksi 'rubber set' 21-19, 11-21, 21-19.Nasib sama turut dialami pemenang pingat emas Komanwel Birmingham, Pearly Tan dan M Thinaah yang tunduk 16-21, 16-21 kepada gandingan Jepun, Nami Matsuyama dan Chiharu Shida.Jun Peng mencipta impak seawal set pertama mengatasi Zii Jia dengan keputusan 21-19.Menang mudah set kedua 21-11, Zii Jia bagaimanapun kian tenggelam dengan aksi pantas ditampilkan Jun Peng pada set penentuan, sekaligus tunduk 21-19. Beregu wanita utama negara, Pearly Tan dan M Thinaah turut gagal meneruskan momentum cemerlang di temasya Komanwel Birmingham.Pearly dan Thinaah gagal menyaingi ketangkasan permainan pasangan Jepun yang juga pilihan ke-5 kejohanan, Nami Matsuyama-Chiharu Shida sekaligus akur tewas 16-21, 16-21.Beregu wanita muda negara,Vivian Hoo-Lim Chiew Sien juga terkandas, tewas 21-13, 21-16 kepada pilihan ke-3 kejohanan dari Korea Selatan, Lee So Hee dan Shin Seung Chan.

(Pasangan beregu lelaki utama negara, Aaron Chia dan Soh Wooi Yik mara ke suku akhir/FOTO fail BERNAMA)

Sementera itu, pasangan beregu lelaki utama negara, Aaron Chia dan Soh Wooi Yik mara ke suku akhir menundukkan rakan senegara, Goh Sze Fei dan Nur Izzudin 21-17, 21-19.Aaron dan Wooi Yik kekal tenang memenangi aksi meskipun diberi tentangan hebat terutama pada set kedua.Mereka diiringi dua beregu campuran negara, Goh Soon Huat-Shevon Lai serta Tan Kian Meng-Lai Pei Jing.Goh Soon Huat dan Shevon Lai menewaskan pasangan Perancis, Thom Gicquel dan Delphine Delrue dengan kemenangan 21-16,21-6.Manakala Kian Meng dan Pei Jing membenam cabaran pasangan Jepun, Kyohei Yamashita dan Naru Shinoya 21-12, 21-14.


Sukma MSN 2022 sudah 90 peratus sedia

KUALA LUMPUR, 25 Ogos - Tahap persediaan bagi penganjuran Sukan Malaysia (Sukma) ke-20 MSN 2022 bermula 16 hingga 24 Sept ini kini sudah mencapai 90 peratus.Pengerusi Jawatankuasa Pengelola temasya sukan berkenaan, Datuk Jana Santhiran Muniayan menyifatkan persediaan bagi menganjurkan Sukma itu termasuk dari segi teknikal, venue dan atlet berjalan cukup lancar buat masa sekarang.“Ketika ini kami sedang giat melaksanakan strategi menarik minat orang ramai untuk memeriahkan Sukma kali ini termasuk dengan memperhebatkan promosi di peringkat kementerian, menteri, timbalan menteri, sekolah serta media massa.“Kami mohon bantuan orang ramai untuk memberi sokongan padu kepada atlet bagi membantu peserta menampilkan aksi lebih menyerlah di hari pertandingan nanti,” katanya ketika ditemui pemberita pada majlis pembukaan ‘Malaysia Sports League’ (MSL) peringkat kebangsaan di sini, pada Khamis.Muniayan juga memaklumkan kesemua 426 acara melibatkan 223 acara lelaki, 184 wanita dan 19 campuran daripada 31 jenis mempunyai penyertaan minimum daripada enam negeri.

Sebelum ini, syarat minimum peraturan teknikal Sukma adalah penyertaan sekurang-kurangnya lapan daripada 14 negeri secara keseluruhan namun dikurangkan kepada enam kerana penganjuran kali ini adalah edisi khas selepas pandemik COVID-19.Dalam pada itu, beliau yang juga Ketua Setiausaha Kementerian Belia dan Sukan berkata MSL adalah sebuah program bagi menggalakkan semua lapisan masyarakat bersukan dan mengamalkan gaya hidup aktif.MSL peringkat kebangsaan yang akan bermula 26 hingga 28 Ogos ini di sekitar Lembah Klang bakal menyaksikan penyertaan 15 kontinjen dari seluruh negara mewakili negeri dan Wilayah Persekutuan melibatkan 900 pemain dan peserta.Sebanyak lima sukan dipertandingkan pada MSL iaitu futsal, badminton, bola keranjang ‘3 on 3’, bola jaring dan sepak takraw. - BERNAMA


JDT II kembali ke puncak teratas Liga Premier

KUALA LUMPUR, 25 Ogos - Johor Darul Ta’zim (JDT) II kembali merampas kedudukan teratas Liga Premier daripada Kelantan FC selepas menewaskan pasukan tercorot, Skuad Projek FAM-MSN, 2-0, di Stadium Bolasepak Kuala Lumpur, Cheras, hari ini.Pasukan kendalian Mariano Raul Echeverria yang menguasai perlawanan, hanya memerlukan empat minit untuk merobek gawang tuan rumah, apabila pemain tengah import Levy Madinda melepaskan sepakan kencang dari luar kotak penalti, untuk menewaskan penjaga gol Aizat Aiman Mazlan.Bersambung babak kedua, JDT II yang terus mengasak kubu skuad bimbingan Hassan Sazali Mohd Waras berjaya menghasilkan gol kedua menerusi pemain kebangsaan Junior Eldstal, apabila menanduk masuk bola sepakan penjuru tonggak import Moussa Sidibe, seterusnya mengesahkan tiga mata berharga untuk dibawa pulang pelawat.

Walaupun berkongsi 36 mata, JDT II memintas Kelantan FC yang berada di tangga kedua susulan perbezaan gol yang besar antara kedua-dua pasukan, selepas 16 perlawanan.Skuad Projek FAM-MSN pula kekal di tangga terbawah liga dengan lima mata. - BERNAMA


MFL kekalkan harga tiket final Piala FA 2022

KUALA LUMPUR, 25 Ogos- Liga Bola Sepak Malaysia (MFL) hari ini mengumumkan untuk mengekalkan harga tiket perlawanan akhir Piala FA 2022 antara Terengganu FC (TFC) dan Johor Darul Ta’zim (JDT) di Stadium Nasional Bukit Jalil, yang dijadual berlangsung pada 9 malam 10 Sept ini. Ketua Pegawai Eksekutif MFL Stuart Ramalingam berkata senarai harga tiket perlawanan berkenaan dikekalkan seperti aksi final tahun lepas bermula dengan General Admission berharga RM50 dan RM70, Premium Granstand RM150 serta satu kategori baharu VIP Grandstand RM200.“MFL menetapkan empat ‘tier’ harga tiket bagi perlawanan akhir Piala FA 2022 dengan masih mengekalkan harga asal meskipun saban tahun berdepan dengan peningkatan kos penganjuran.“Empat ‘tier’ tiket ini dapat memberi lebih pilihan kepada penyokong untuk mendapatkan tiket bagi menyaksikan perlawanan final itu nanti,” katanya menerusi kenyataan dikeluarkan MFL. Badan pentadbir bola sepak itu turut mengumumkan sebanyak 78,000 tiket disediakan bagi perlawanan akhir tersebut dan urusan penjualan tiket diserahkan kepada setiap kelab untuk penyokong masing-masing.“Ini adalah bagi memastikan tiket yang dijual dapat dibeli oleh penyokong pasukan finalis secara sama rata dan adil,” menurut kenyataan itu.Maklumat lanjut mengenai proses jualan tiket kepada penyokong akan dimaklumkan oleh pihak TFC dan JDT dalam masa terdekat. -BERNAMA

(Ketua Pegawai Eksekutif MFL Stuart Ramalingam berkata senarai harga tiket perlawanan berkenaan dikekalkan seperti aksi final tahun lepas bermula dengan General Admission berharga RM50 dan RM70, Premium Granstand RM150 serta satu kategori baharu VIP Grandstand RM200/FB MFL)


Anson Yeo juara Golf Amatur Terbuka Wilayah Persekutuan

(Anson Yeo Boon Xiang/FB THE CLUBHOUSE MALAYSIA)

LABUAN, 25 Ogos- Bintang muda dari Sarawak, Anson Yeo Boon Xiang, mencuri tumpuan apabila mengungguli kejohanan sulung Golf Amatur Terbuka Wilayah Persekutuan menerusi kelebihan dua pukulan ke atas pendahulu semalaman, Brandon Lai Chung Weng, di sini.Pemain berusia 16 tahun dari Samarahan itu melakukan pukulan birdie pada lubung ke-11 untuk mencatatkan pukulan par 72, sekali gus mengumpul 219 pukulan keseluruhan, tiga bawah par untuk mengatasi Brandon Lai yang hanya mampu melakarkan  lima atas par 77 pada pusingan akhir.Pemain dari Sarawak, Brandon Lai, yang mendahului dua pusingan awal serta memiliki kelebihan tiga pukulan sebelum melangkah ke pusingan akhir, mengumpul  221 pukulan pada saingan di Kelab Golf Antarabangsa Labuan (LIGC) di sini.Pencapaian cemerlang tersebut oleh Anson Yeo itu adalah gelaran kedua dalam siri keempat melangkah ke edisi ke-118 Terbuka Amatur Malaysia 2022 selepas menjuarai Golf Amatur Terbuka Perak di Kelab Golf Diraja Perak, Ipoh, pada 4 Ogos lalu.Tempat ketiga dan keempat menjadi milik pemain dari Sarawak dengan Malcolm Ting Siong Hung merakamkan jumlah keseluruhan 11 atas 227 pukulan diikuti Benjamin Ethan Ngelingkong dengan jumlah keseluruhan 229 pukulan.

(Anson Yeo (kanan) mengungguli kejohanan sulung Golf Amatur Terbuka Wilayah Persekutuan menerusi kelebihan dua pukulan ke atas pendahulu semalaman, Brandon Lai Chung Weng/FB MALAYSIAN GOLF ASSOCIATION)

Seramai 48 pemain golf amatur dari Labuan, Sabah, Sarawak, Brunei dan Pahang mengambil bahagian dalam kejohanan tersebut yang merupakan pusingan keempat melangkah ke edisi ke-118 Terbuka Amatur Malaysia 2022, anjuran bersama Persatuan Golf Malaysia (MGA), MS³ Golf Sdn Bhd dan LIGC.Siri kelima melangkah ke Terbuka Amatur Malaysia 2022 adalah Terbuka Amatur Terengganu dari 27 hingga 30 Ogos diikuti Kelantan (9-12 Sept), Pahang (29 Sept-2 Okt), Perlis (6-9 Okt), Kedah (10-13 Okt), Selangor (17-20 Okt), Johor (31 Okt-3 Nov), Sabah (10-13 Nov), Sarawak (17-20 Nov) dan Terbuka Amatur Melaka dari 28 Nov hingga 1 Dis ini.-- BERNAMA


Kemenangan KL City FC, hadiah Hari Kebangsaan tahun ini - Hodak

KUALA LUMPUR, 25 Ogos- Ketua jurulatih pasukan Kuala Lumpur (KL) City FC, Bojan Hodak menyifatkan kemenangan pasukan itu pada pentas final Zon ASEAN saingan Piala Konfederasi Bolasepak Asia (AFC) malam tadi, sebagai hadiah kepada rakyat Malaysia sempena sambutan Hari Kebangsaan.Beliau berkata selaku kelab kecil dalam kancah Liga Malaysia (Liga-M), pihaknya tidak menyangka mampu mengorak langkah lebih jauh ke peringkat seterusnya di pentas Piala AFC."Kami tidak mempunyai jangkaan yang tinggi.Kami hanyalah kelab kecil dan pasukan sentiasa bekerja keras tetapi kami berjaya melalui perlawanan demi perlawanan dan tiada siapa yang menjangkakan kami akan menang ke atas pasukan yang lebih baik. Ini ialah hadiah untuk Hari Kebangsaan.“(Menjuarai) Piala Malaysia tahun lepas ibarat kisah dongeng, AFC kini juga sama. Setiap kisah perlu ada penghujungnya jadi kami akan meneruskan impian kami dan berharap pengakhiran yang menggembirakan buat pasukan,” katanya kepada BERNAMA.Mengulas lanjut, pengendali dari Croatia itu berkata persembahan dipamerkan anak buahnya dalam masa sama ialah satu perkhabaran baik buat Liga-M."Kami telah membuktikan bahawa kami juga pasukan yang terbaik di ASEAN, manakala Johor Darul Ta'zim (JDT) bermain di peringkat kalah mati dalam Liga Juara-Juara Asia (ACL), jadi perkara ini adalah sesuatu yang baik buat liga bola sepak kita,” katanya.Hodak dalam pada itu meletakkan kepercayaan ke atas skuad 'The City Boys' yang dilihat mampu memberikan tentangan sengit kepada lawan pada peringkat seterusnya."Kami tidak tahu pasukan lawan pada perlawanan seterusnya sama ada dari India atau Uzbekistan tetapi permainan ini pastinya akan sukar,” katanya.Dalam perlawanan malam tadi, KL berjaya menundukkan kelab Indonesia, PSM Makassar 5-2 sekali gus mara ke pusingan akhir Zon Piala AFC selepas penyertaan kelab India, ATK Mohun Bagan yang mewakili Zon Asia Barat dibatalkan ekoran penggantungan Persatuan Bola Sepak India oleh Persekutuan Bola Sepak Antarabangsa.- BERNAMA


Kejohanan Piala Koni, skuad besbol negara yakin kutip sekurang-kurangnya satu mata

SEPANG, 25 Ogos - Pasukan Besbol Malaysia (BFM) yakin mampu memenangi sekurang-kurangnya satu mata dalam Kejohanan Piala Koni yang akan berlangsung dari 25 hingga 29 Ogos ini di Jakarta, Indonesia.Ketua Pasukan Besbol Malaysia, Syed Ahmad Sha Syed Hussien berkata kejohanan itu penting bagi BFM untuk memperbaiki teknik serta melonjakkan kedudukan.

"Saya berharap kita mempelajari sesuatu daripada pasukan ini khususnya negara-negara jiran kita seperti Indonesia dan Singapura." Kita akan berjuang sehingga ke akhirnya untuk mendapatkan keputusan terbaik dalam perlawanan ini," katanya ketika ditemui di Lapangan Terbang Antarabangsa Kuala Lumpur (KLIA), di sini.Sementara itu pemain besbol negara, Mohamad Arif Mustakim Mat Safar berharap latihan rapi yang dijalani selama setahun sebelum ini mampu membantu mereka melakar kejayaan di Indonesia.

"Kita akan berada dalam senarai kedudukan maka ini ialah sebagai pencetus untuk generasi akan datang," katanya.


'Anak Rimau The Movie' mampu bawa jenama sukan tempatan ke peringkat antarabangsa

KUALA LUMPUR, 25 Ogos - Usaha melibatkan atlet ke dalam filem berunsur sukan mampu meningkatkan semangat kesukanan atlet.Timbalan Menteri Belia dan Sukan, Datuk Seri Ti Lian Ker berkata filem juga mampu menjadi wadah mengetengahkan produk jenama sukan tempatan di peringkat antarabangsa.

"Kita harap dengan semangat kerjasama ini dapat menggabungkan hiburan, sukan dan kementerian bersama-sama kerana kementerian juga perlukan sokongan dari segi perbelanjaan pada atlet,pemupukan latihan dan sebagainya," katanya ketika ditemui selepas pelancaran tayangan perdana filem Anak Rimau The Movie di ibu negara.Filem diterbitkan Fadzil Manap menerusi Keeklr Films Sdn Bhd yang menelan belanja RM5.5 juta itu akan mula ditayangkan pada 1 September depan.Dua pemain bola sepak kategori bawah 14 tahun dari Akademi Bola Sepak Negara Mokhtar Dahari (AMD), Ahmad Daniel Hakimi Ahmad Azmil dan Hanz Daniel Skelchy terlibat membintangi filem ini.


Skuad catur buru lebih banyak gelaran

KUALA LUMPUR, 25 Ogos- Skuad catur negara meletakkan misi untuk meraih lebih banyak kejayaan dalam kejohanan yang diiktiraf di peringkat antarabangsa.Sandaran utama kini digalas pemain nombor satu negara, Yeoh Li Tian untuk memburu gelaran Grand Master pertama Malaysia setelah memperoleh gelaran International Master (IM) pada tahun 2017.Timbalan Menteri Belia dan Sukan,Datuk Seri Ti Lian Ker berkata galakan dan sokongan turut diberi bagi membantu permata baharu negara, Poh Yu Tian yang berjaya merangkul gelaran Fide Master (FM) di Kejohanan Catur Berpasukan Dunia - 44th Chess Olympiad yang berlangsung di Chennai, India baru-baru ini. "Kementerian akan meningkatkan lagi usaha bagi membantu kedua-dua jaguh catur negara kita ini dan juga bakal jaguh-jaguh catur negara yang lain dalam usaha untuk melonjakkan sukan catur sebagai satu lagi sukan pilihan popular rakyat Malaysia," katanya.

(Timbalan Menteri Belia dan Sukan, Datuk Seri Ti Lian Ker)

Beliau ditemui pada Majlis Ramah Mesra dan Penghargaan kepada Poh Yu Tian dan Yeoh Li Tian di ibu negara.Yu Tian, sebelum ini berjaya menumbangkan Grandmaster Lubomir Ftacnik dari Slovakia yang melayakkannya menyandang gelaran Fide Master, manakala Li Tian kini dalam usaha memburu gelaran Grand Master pertama buat Malaysia


BWF 2022: Vivian Hoo-Lim Chiew Sin tamatkan saingan di pusingan ke-3

TOKYO, 25 Ogos- Gandingan beregu wanita negara, Vivian Hoo-Lim Chiew Sin menamatkan saingan di pusingan ketiga Kejohanan Badminton Dunia BWF 2022, sebentar tadi.Ia susulan beregu negara kalah kepada gandingan dari Korea Selatan, Lee So Hee-Shin Seung Chan, 13-21 dan 16-21. Vivian Hoo-Lim Chiew Sin gagal menyekat dominasi permainan beregu pilihan ketiga kejohanan itu selepas ketinggalan jauh tujuh mata,8-15 dan akur tewas di set pertama.Masuk set kedua, beregu Korea itu terus menghukum pemain negara dengan serangan agresif sekali gus menyukarkan Vivian Hoo-Lim Chiew Sin untuk merapatkan jurang mata.Vivian Hoo-Lim Chiew Sin sebelum ini menundukkan beregu Jerman, Linda Efler-Isabel Lohau 21-17 dan 21-15 di pusingan pertama kemudian mendapat 'walkover' di pusingan kedua. Skuad negara kini berbaki lima pasangan beregu selain pemain perseorangan negara, Lee Zii Jia yang akan turun pada aksi hari ini untuk mara ke pusingan suku akhir.

(Jepun dipilih sebagai tuan rumah bagi Kejohanan Badminton Dunia BWF 2022)


Rangers, Dinamo Zagreb layak ke Liga Juara-Juara

MANCHESTER, 25 Ogos- Kemenangan pasukan Rangers dan Dinamo Zagreb melayakkan mereka menyertai senarai kumpulan Liga Juara-Juara selepas menewaskan lawan masing-masing pada aksi awal pagi tadi.Rangers yang kembali ke Liga Juara-Juara selepas 12 tahun, menang 1-0 bertemu PSV Eindhoven manakala Dinamo Zagreb mencatatkan kemenangan besar, 4-1 mengatasi wakil Norway, Bodo/Glimt sehingga ke babak masa tambahan.Antonio Colak meledak gol penting buat skuad dari Glasgow itu, menerusi hantaran dari rakan sepasukan Andre Ramalho pada minit ke-60.Musim lalu, Rangers mencatatkan kemaraan ke pusingan akhir Liga Europa namun tewas ditangan Eintracht Frankfurt dan kini kembali ke kumpulan Liga Juara-Juara sekali gus dapat menebus kekalahan terdahulu."Sukar untuk menggambarkannya dalam perkataan, ia persembahan berpasukan yang hebat. Ia perjalanan menakjubkan kami lalui musim ini dan saya sangat bangga dengan semua pemain," kata Colak."Saya menangis di padang, ia waktu yang amat gembira. Ketika kecil saya sentiasa mahu bersaing pada tahap ini dan untuk berada di sini, ia sesuatu yang menakjubkan," tambahnya.Sementara itu, Dinamo Zagreb yang turun dengan misi mesti menang selepas ketinggalan agregat 0-1, memanfaatkan perlawanan sebaik mungkin berdepan Bodo/Glimt dengan skor jaringan 4-1.Mislav Orsic meledak buat Dinamo pada minit ke-4 dan kemudian sepakan baik Bruno Petkovic melebarkan kelebihan mereka dan 2-1 secara agregat.Namun, juara Norway itu bangkit menerusi jaringan penyamaan Albert Gronbaek pada minit ke-70.Pada awal babak kedua tambahan masa, Dinamo mengembalikan kelebihan mereka hasil jaringan Josip Drmic dan kemudian mengesahkan kemenangan hasil gol Petar Bockaj. - REUTERS


PETALING JAYA, 24 Ogos- Anugerah 100Plus Perpaduan Persatuan Penulis-penulis Sukan Malaysia (SAM) 2020/2021, bakal diadakan pada 6 September ini, disifatkan lebih menarik penganjurannya kali ini dengan mengabungkan 2 edisi iaitu anugerah bagi tahun 2020 dan 2021.Presiden SAM Norismadi Abd Manap berkata, hampir 200 penyertaan diterima termasuk daripada portal bagi anugerah kali ini, dengan sejumlah 17 anugerah kewartawanan bakal diberikan melibatkan lapan kategori masing-masing bagi 2020 dan 2021 serta satu penghargaan tertinggi, Anugerah Siebel.“Turut diperkenalkan tahun ini adalah dua kategori baharu, anugerah kewartawanan sukan perpaduan dan foto perpaduan. “Kategori anugerah perpaduan yang merupakan kerjasama antara SAM dan Kementerian Perpaduan diwujudkan kerana secara tidak langsung dapat membantu rakyat Malaysia menyedari elemen perpaduan itu sangat jelas dan nyata dalam sukan,” katanya.Katanya, turut menarik perhatian anugerah kali ini menawarkan jumlah keseluruhan hadiah wang tunai paling tinggi dalam sejarah penganjurannya sejak 1985 iaitu sebanyak RM109,000 yang menanti pemenang.Anugerah bakal diadakan di sebuah hotel terkemuka di sini, dijangka dirasmikan Menteri Belia dan Sukan Datuk Seri Ahmad Faizal Azumu dan turut dihadiri Menteri Perpaduan Datuk Halimah Mohamed Sadique.

(Anugerah 100Plus SAM gabung dua edisi 2020 dan 2021)

Mengulas lanjut berkenaan anugerah atlet terbaik, Norismadi berkata, jaguh berbasikal trek, Datuk Mohd Azizulhasni Awang dan pemain perseorangan lelaki nombor satu negara, Lee Zii Jia adalah antara yang tersenarai.Beliau berkata, selain Azizulhasni dan Zii Jia, tiga lagi calon adalah pemenang pingat gangsa beregu lelaki Sukan Olimpik Tokyo 2020, Aaron Chia-Soh Wooi Yik; ratu terjun negara, Datuk Pandelela Rinong serta jaguh muay thai, Rifdean Mansor.Bagi kategori atlet para terbaik, empat atlet berpeluang merebut anugerah tersebut iaitu tiga juara Sukan Paralimpik Tokyo 2020, Bonnie Bunyau Gustin (powerlifting), Datuk Abdul Latif Romly (olahraga) dan Cheah Liek Hou (badminton) serta pemenang perak temasya sukan berprestij itu, Chew Wei Lun (boccia).


Cari bakat baharu sukan terjun, hasil penerjun terbaik masa hadapan

KUALA LUMPUR, 24 Ogos - Ratu terjun negara Datuk Pandelela Rinong berharap Malaysia Swimming (MS) akan berusaha mencari lebih ramai bakat dalam sukan terjun.Meskipun berasa sedih dengan situasi terkini sukan terjun, pemenang pingat perak Olimpik Rio 2016 itu mengakui pandemik COVID-19 telah menjejaskan pembangunan atlet junior dalam pasukan kebangsaan serta negeri.Bagaimanapun, anak kelahiran Sarawak itu yakin Malaysia akan menghasilkan penerjun yang baik pada masa akan datang, sekiranya semua pihak terbabit termasuk MS dan Majlis Sukan Nasional (MSN) melaksanakan usaha yang lebih bersepadu dalam mencari bakat baharu. "Ada peluang (untuk menghasilkan penerjun yang bagus) cuma perlu masa untuk dibangunkan. Nak pergi dari junior ke tahap saya bukan mudah, ia perlukan masa."Saya harap pihak berkenaan seperti MS ada perancangan bagi meningkatkan ‘talent pool’ (kumpulan bakat). Usaha MSN juga penting kerana saya daripada program pembangunan mereka dahulu dan harap ia dapat diteruskan," katanya kepada Bernama selepas pelancaran token tidak sepiawai (NFT) miliknya ‘P.Zero 1’ di sini.MSN menerusi kenyataan baru-baru ini berkata beberapa acara dalam olahraga dan terjun digugurkan daripada Sukan Malaysia (Sukma) ke-20, bermula 16 hingga 24 Sept ini, kerana gagal mendapat penyertaan sekurang-kurangnya enam negeri. Selain itu, Pandelela yang akan kembaliberlatih esok selepas menyertai Sukan Komanwel Birmingham baru-baru ini, memaklumkan beliau akan bertanding dalam Grand Prix Terjun Kuala Lumpur pada November ini.

Dalam pada itu, Pandelela berkata karya seni digital NFT ‘P.Zero1’ dicipta untuk berkongsi kisahnya kepada dunia dan memberi penghormatan kepada sukan itu yang telah mengubah hidupnya secara drastik, dari hanya seorang gadis kampung Bidayuh kepada atlet wanita yang diiktiraf pada peringkat antarabangsa "P untuk Pandelela manakala ‘Zero1’ melambangkan perjalanan saya daripada seorang yang tiada apa-apa kepada seseorang yang dikenali dalam sukan," katanyaBeliau berkata COVID-19 telah mengajarnya perkara baharu selain sukan terjun dan membawanya menerokai pelaburan kewangan terutama dalam aset kriptografi.Direka oleh artis digital Nicholas Chuan, NFT eksklusif itu yang merupakan produk kolaborasi antara syarikat pengurusannya Knight Communications dengan Prime Sports NFT, kini dilelong menerusi pasar NFT, OpenSea, dengan harga permulaan RM2,000, bermula hari ini ini (24 Ogos) hingga 31 Ogos. NFT adalah token unik yang wujud dalam blok rantai, bermaksud ia tidak boleh ditiru. Ia boleh mewakili sesuatu produk dalam dunia sebenar seperti karya seni atau muzik serta boleh diniagakan.


Lumba basikal Vuelta de Espana: Roglic buktikan prestasi masih di tahap terbaik

SEPANYOL, 24 Ogos- Penyandang juara, Primoz Roqlic berjaya meraih jersi merah sebagai juara keseluruhan selepas muncul juara di peringkat keempat pelumbaan sejauh 152.5 kilometer.Pelumba pasukan Jumbo-Visma itu berjaya lari dari kumpuilan peloton, 300 meter sebelum penamat melepasi Mads Pedersen dai Pauskan Trek Segafedo.Tempat ketiga pula dimenangi oleh Enric mas dari pasukan Movistar.

( Primoz Roqlic juara lumba basikal Vuelta de Espana / Foto Reuters)

Roglic dari Slovenia mempunyai kelebihan 13 saat ke atas Sepp Kuss dalam klasifikasi umum, dengan pelumba Amerika itu meamatkan perlumbaan di tempat ke-12.Kemenangan itu menamatkan keraguan terhadap prestasi Roglic, 32 tahun sebelum ini bergelut untuk mengatasi kecederaan serius yang menyebabkan dia terpaksa menarik diri selepas peringkat ke-14 Tour de France.Terdahulu, Alexey Lutsenko, Alessandro De Marchi dan James Shaw adalah tiga pelumba daripada kumpulan awal enam pelumba yang memisahkan diri tetapi akhirnya berjaya dikejar oleh peloton dengan kira-kira 35 kilometer sebelum garisan penamat.Perlumbaan peringkat ke-5 hari ini sejauh 187.2 kilometer dari Irun ke Bilbao.- Reuters


Beregu lelaki negara gagal mara ke pusingan ke-3 Kejohanan Badminton Dunia

TOKYO, 24 Ogos- Pasangan beregu lelaki negara, Ong Yew Sin, Tei Ee Yi gagal mara ke pusingan ke-3 Kejohanan Badminton Dunia di Jepun selepas tewas kepada gandingan Singapura, Hee Yong Kai Terry, Loh Kean Hean, 22-20, 22-20.Yew Sin dan Ee Yi memberi tentangan sengit pada set pertama, namun nasib tidak menyebelahi mereka apabila tewas tipis 20-22.Pasangan yang berada pada ranking ke-10 dunia itu bangkit pada set kedua dengan permainan pantas.Bagaimanapun gandingan itu tewas pada saat-saat akhir dengan mata 20-22.

(Gandingan beregu lelaki negara, Ong Yew Sin dan Tei Ee Yi)

Kekalahan itu sekaligus melenyapkan peluang mereka untuk mara ke pusingan seterusnya.


Sukma Kuala Lumpur tawar 426 pingat emas

KUALA LUMPUR, 24 Ogos - Sebanyak 426 acara melibatkan 31 jenis sukan bakal dipertandingkan pada temasya Sukan Malaysia (Sukma) ke-20 yang akan bermula dari 16 hingga 24 September ini.Pengerusi Jawatankuasa Pengelola Sukma, Datuk Jana Santhiran Muniayan berkata berdasarkan pendaftaran pada senarai pendek 10 Ogos lepas, seramai 6,606 atlet daripada 15 kontinjen bertanding telah mengesahkan penyertaan.Jelasnya, jawatankuasa yang bermesyuarat semalam turut mengesahkan penyertaan Brunei dalam temasya kali ini, yang akan berlangsung di sekitar Lembah Klang dan Langkawi, Kedah.

"Sebanyak 43 venue pertandingan di lima zon dikenal pasti, iaitu Kuala Lumpur (lapan jenis sukan dan dua sukan demonstrasi di 10 venue), Bangi (sembilan sukan di 13 venue), Bukit Jalil (sembilan sukan di 10 venue), Shah Alam (lapan sukan di sembilan venue) dan Pulau Langkawi (perahu layar)."Bola sepak adalah sukan pertama yang akan memulakan sepak mula pada 12 September dan seterusnya tiga sukan iaitu wushu, berbasikal lebuh raya dan sepak takraw akan memulakan aksi pada 14 September," katanya.

Sukan olahraga dan akuatik bakal menjadi lubuk emas apabila masing-masing menawarkan 44 dan 43 pingat emas.Manakala Universiti Kebangsaan Malaysia (UKM) dijadikan sebagai kluster perkampungan utama yang menempatkan 4,203 orang.Majlis perasmian dan penutup masing-masing dijadualkan pada 17 dan 24 September di Dewan Canselor Tun Abdul Razak (DECTAR) UKM, Bangi.RTM sebagai rakan penyiar rasmi bagi Sukma Edisi ke 20 akan menyiarkan laporan bagi liputan acara-acara sukan terpilih.


Kian Meng-Pei Jing tewaskan gandingan anak beranak dari Israel

KUALA LUMPUR, 23 Ogos- Beregu campuran negara Tan Kian Meng-Lai Pei Jing memulakan aksi pada Kejohanan Dunia di Tokyo, Jepun dengan persembahan cemerlang apabila mudah menewaskan gandingan anak beranak dari Israel, Misha Zilberman-Svetlana Zilberman. Kiang Meng-Pei Jing pilihan kelapan kejohanan yang memperoleh bai untuk perlawanan pertama hanya mengambil masa 22 minit untuk menewaskan Svetlana, 64, dan anak lelakinya, Misha, 33, 21-6, 21-5 pada perlawanan pusingan kedua yang berlangsung di Tokyo Metropolitan Gymnasium.Beregu campuran negara itu dijangka berdepan sama ada pilihan ke-10 kejohanan dari Denmark Mathias Chritiansen-Alexandra Boje atau beregu Jepun Kyohei Yamashita-Naru Shinoya yang bertemu dalam satu lagi aksi pusingan kedua. Sementara itu, beregu wanita negara Low Yeen Yuan-Valeree Siow pula ditunjukkan jalan keluar lebih awal pada pusingan pertama selepas dijinakkan beregu dari India, Treesa Jolly-Gayatri Gopichand Pullela 11-21, 13-21.Dalam pada itu, satu lagi gandingan beregu campuran negara Cheng Tang Jie-Peck Yen Wei terpaksa melupakan harat mereka untuk mara ke pusingan ketiga apabila tewas kepada pilihan keempat Wang Yi Lyu-Huang Dong Ping dari China 14-21, 21-12, 11-21.-BERNAMA

(Beregu campuran negara Tan Kian Meng-Lai Pei Jing /FOTO FAIL BERNAMA)


Penyokong Manchester United akhirnya keluar 'GUA'

ENGLAND, 23 Ogos- Manchester United akhirnya menghadiahkan kegembiraan buat para penyokongnya apabila mencatat kemenangan pertama musim ini, sekali gus menamatkan badi dua kekalahan berturut-turut.Lebih manis, kejayaan itu dilakar dengan menewaskan musuh tradisi mereka, Liverpool 2-1 serta disaksikan pemain baharu yang dibeli, Casemiro di Old Trafford.Pada aksi tersebut, United jelas tampil dengan lebih baik berbanding ketika tewas kepada Brighton dan Brentford sebelum ini.

(Cristiano Ronaldo dari Manchester United bersama pengurus Erik ten Hag / Foto Reuters)

Jadon Sancho meletakkan United di depan pada babak pertama sebelum Marcus Rashford melebarkan kelebihan menerusi jaringan pertamanya di babak kedua.Liverpool cuba mengejar dengan jaringan Mohamed Salah 10 minit sebelum tamat permainan, namun ia belum cukup untuk menyelamatkan Liverpool daripada mengalami kekalahan pertama musim ini.Saya benar-benar berpuas hati dan gembira. Jelas sekali kami mahu menggunakan pendekatan yang berbeza dan kami telah berjaya melakukannya.Namun, masih banyak lagi yang perlu diperbaiki, dalam proses itu, kita harus terima sebarang kekalahan dan ia pastinya menjadi tajuk utama. Namun kemenangan ini juga amat penting. Kmai baharu sahaja bermula dan apa yang perlu kami lakukan ialah teruskan momentum kemenangan ini.” kata pengurus Manchester United, Erik Ten Hag."Inilah situasi kami hadapi ketika ini. Aksi kami tidak begitu sempurna, namun pemain menunjukkan peningkatan yang lebih bagus. Namun , saya fikir kami mungkin boleh memenangi perlawanan ini jika pemain beraksi dengan lebih baik lagi”kata pengurus Liverpool, Juergen KloppKemenangan itu menyaksikan The Red Devils naik ke tangga ke-14 manakala Liverpool di tangga ke-16 selepas mencatat dua keputusan seri sebelum ini.- Reuters


Tze Yong tersingkir di pusingan kedua

(Perjuangan Tze Yong di Kejuaraan Badminton Dunia di Tokyo, Jepun itu berakhir di pusingan kedua/AFP)

KUALA LUMPUR, 23 Ogos- Pemain perseorangan lelaki negara, Ng Tze Yong mempamerkan semangat juang tinggi sebelum terpaksa akur tewas di tangan Sitthikom Thammasin dari Thailand pada aksi pusingan kedua Kejohanan Badminton Dunia.Perjuangan Tze Yong di Kejuaraan Badminton Dunia di Tokyo, Jepun itu berakhir di pusingan kedua selepas pemain ranking ke-42 dunia itu tewas kepada Sitthikom Thammasin dari Thailand, 9-21, 21-10, 19-21.Tze Yong yang membuat penampilan pertama di kejohanan dunia, terpaksa akur kepada Sitthikom dalam pertarungan tiga set yang berlangsung selama lebih satu jam.Pemain berusia 22 tahun itu gagal mengulangi aksi hebat ketika menewaskan juara Masters Malaysia dari Indonesia, Chico Aura Dwi Widoyo di pusingan pertama semalam apabila tumpas mudah 9-21 di set pertama.Namun, Tze yong bangkit di set kedua untuk menang 21-10 dan mengheret permainan ke set penentuan.

(Pemain perseorangan lelaki negara, Ng Tze Yong (atas) membalas pukulan pemain Thailand, Sitthikom Thammasin pada aksi pusingan kedua Kejohanan Badminton Dunia di Tokyo, Jepun/AFP)

Bagaimanapun, pemenang perak pada Sukan Komanwel 2022 Birmingham itu sekali lagi gagal menyaingi kehebatan lawannya yang berada di ranking ke-33 dunia tersebut apabila tewas 19-21 di set ketiga.Sementara itu, pemain perseorangan utama wanita negara, S. Kisona turut gagal meneruskan kemaraan apabila tewas kepada pemain di ranking ke-80 dunia, Vu Thị Trang dari Vietnam 10-21, 17-21 pada aksi pusingan pertama.Seorang lagi pemain perseorangan wanita, Soniia Cheah bagaimanapun memberi sedikit kelegaan apabila menumbangkan pemain Indonesia yang menduduki ranking ke-44 dunia, Putri Kusuma Wardani 21-19, 21-18 dan layak ke pusingan kedua.


Sivasangari dijangka kembali beraksi pada Januari

(Pemain skuasy kebangsaan Eain Ng Yow (kiri) bersama Sivasangari Subramaniam bergambar bersama piala dalam kategori lelaki premium dan wanita premium selepas memenangi perlawanan akhir Kejohanan Skuasy Kebangsaan di Pusat Skuasy Nasional Bukit Jalil, 12 Jun 2022/BERNAMA)

KUALA LUMPUR, 23 Ogos- Pemain skuasy wanita negara S. Sivasangari yang cedera selepas terlibat dalam kemalangan jalan raya dijangka kembali ke gelanggang skuasy Januari depan berdasarkan tahap kesihatannya yang semakin pulih.Pengarah Persatuan Raket Skuasy Malaysia (SRAM) Mejar (B) S.Maniam berkata atlet kelahiran Kedah berusia 23 tahun itu sedang menerima rawatan berkala daripada Institut Sukan Negara (ISN) bagi memastikan dia berada pada tahap terbaik untuk kembali bersaing.“Setakat ini kecederaan yang dialami pada tulang pipi, kening dan kepalanya sudah sembuh kecuali leher bahagian belakang yang dinamakan sebagai C1-serviks yang masih memerlukan pemulihan daripada ISN."Saya selalu bertemunya ketika melawatnya di gim atau dia akan singgah di pejabat saya… dia bersemangat tinggi dan berharap untuk segera pulih,” katanya yang dihubungi Bernama.Pemain nombor 16 dunia itu dilaporkan terlibat dalam kemalangan di Lebuhraya Maju pada 3.46 pagi, 26 Jun lepas.Sivasangari merupakan penumpang kereta Proton Saga BLM yang terbakar 90 peratus selepas bertembung sebuah lori muatan satu tan lalu terbabas dan terbakar.Sementara itu, Maniam berkata kejayaan skuad lelaki negara membawa pulang pingat gangsa pada Kejohanan Skuasy Remaja Dunia di Nancy, Paris selepas kemarau 16 tahun merupakan detik kebanggaan buat persatuan dan negara.Kali terakhir Malaysia memenangi pingat iaitu gangsa pada kejohanan dunia ialah pada edisi 2006 di New Zealand.

(Pemain skuasy wanita negara, S Sivasangari/BERNAMA)

“Ini merupakan pencapaian cemerlang untuk kami, semua pemain yang kami pilih beraksi dengan baik dan saya gembira melihat hasilnya. Kemenangan ini membuktikan kami tidak akan ketandusan pemain senior namun mereka memerlukan sekurang-kurangnya dua hingga tahun untuk memperbaiki dan menguasai tahap tertentu,” katanya.Maniam berkata pemenang pingat, Joachim Chuah, C. Ameeshenraj dan Andrik Lim akan fokus mewakili negeri masing-masing pada Sukan Malaysia (Sukma) ke-20 sebelum Ameeshenraj dan Andrik akan mewakili pasukan senior pada Oktober ini.Malaysia berkongsi gangsa dengan Pakistan selepas tewas 2-1 kepada England pada separuh akhir manakala England menumbangkan pilihan utama dan juara bertahan Mesir 2-1 untuk menamatkan kemarau kejuaraan 22 tahun. -BERNAMA


FAM terima perletakan jawatan Mohd Saifuddin

(Setiausaha Agung FAM, Mohd Saifuddin Abu Bakar)

KELANA JAYA, 23 Ogos- Persatuan Bola Sepak Malaysia FAM telah menerima peletakan jawatan Setiausaha Agungnya, Mohd Saifuddin Abu Bakar.Dalam satu kenyataan, FAM bagaimanapun memaklumkan Mohd Saifuddin akan meneruskan baki khidmatnya sehingga 31 Ogos 2022."Jawatankuasa Eksekutif FAM dalam mesyuarat khas kali kedua bagi penggal 2021-2025 pada hari ini telah menerima peletakan jawatan tersebut dan akamkan penghargaan kepada Mohd Saifuddin atas khidmat cemerlang beliau sepanjang bersama FAM, termasuk penganjuran perlawanan Kelayakan Piala Asia 2023 di Stadium Nasional, Bukit Jalil, Jun lalu yang membawa skuad Harimau Malaya layak ke Piala Asia 2023," menurut kenyataan tersebut.Mohd Saifuddin, 61 tahun, ini dilantik sebagai Setiausaha Agung FAM bagi menggantikan Stuart Ramalingam berkuat kuasa pada 1 September 2021.Peletakan jawatan tersebut disebabkan beliau mahu menumpukan kerjayanya ke peringkat antarabangsa.


KL City FC lantik Shahidan jadi penaung

KUALA LUMPUR, 23 Ogos- Kelab Bola Sepak Kuala Lumpur (KL City FC) hari ini mengumumkan pelantikan Menteri Wilayah Persekutuan, Datuk Seri Dr Shahidan Kassim sebagai penaungnya.Turut merangkap selaku Presiden KLFC, beliau akan bertindak sebagai penjaga dan penasihat dalam mana-mana perkara berkaitan bola sepak demi kepentingan kelab.Presiden KLFA, Khalid Samad dalam satu kenyataan media mengesahkan perkara tersebut.“Sebagai Presiden KLFA, saya amat berbesar hati mengumumkan bahawa Datuk Seri Shahidan telah menerima tawaran kami untuk bertindak sebagai Presiden KL City FC semasa menjadi Menteri Wilayah Persekutuan,” kata Khalid.“Ini menandakan peranan sukan dan bola sepak khususnya, sebagai kuasa penyatuan di mana orang yang berbeza gabungan politik seperti saya dan beliau, boleh bersatu untuk kebaikan bola sepak di Kuala Lumpur.“Saya percaya melalui peranan Datuk Seri Shahidan sebagai Presiden KL City FC, bersama-sama, kami boleh membawa kelab ke tahap kejayaan dan pencapaian yang lebih tinggi.”Datuk Seri Shahidan, merupakan satu nama yang tidak asing lagi dalam industri sukan Malaysia.Beliau kini turut berkhidmat sebagai Presiden untuk Persekutuan Renang Malaysia dan Persekutuan Olahraga Malaysia. Penglibatan luas beliau dalam sukan akan menjadi aset yang tidak ternilai untuk KL City FC.Kenyataan itu turut menyebut, pelantikan Datuk Seri Shahidan sejajar dengan perjalanan KL City FC yang semakin berkembang dan diharap melalui bimbingan dan kebijaksanaan beliau, kelab ibu kota itu dapat mencapai visi dan misi yang telah dibentangkan.


Setiausaha Agung FAM letak jawatan, tumpu kerjaya antarabangsa

(Setiausaha Agung Persatuan Bolasepak Malaysia (FAM) Mohd Saifuddin Abu Bakar )

KUALA LUMPUR, 23 Ogos- Setiausaha Agung Persatuan Bolasepak Malaysia (FAM) Mohd Saifuddin Abu Bakar mengesahkan sudah mengemukakan surat peletakan jawatan pada minggu lepas.Mohd Saifuddin berkata keinginan untuk kembali menyambung kerjaya di peringkat antarabangsa menjadi sebab beliau mengambil keputusan untuk mengundurkan diri daripada badan induk bola sepak negara itu.Tanpa mendedahkan hala tujunya selepas ini, beliau berkata satu mesyuarat tergempar dijadual berlangsung di FAM petang ini bagi membincangkan keputusan pengundurannya.“Alasannya tiada lain disebabkan saya mahu menumpukan perhatian terhadap kerjaya antarabangsa. Saya pun rasa secara tidak langsung saya telah menyumbang kepada kejayaan FAM (sekarang),” katanya ketika dihubungi Bernama.Bekas Perunding Teknikal Liga Profesional Oman itu yang dilantik sebagai Setiausaha Agung FAM pada penghujung Ogos tahun lepas turut menafikan laporan media tempatan bahawa beliau bakal ‘direhatkan’.Beliau yang berang dengan laporan itu berkata tiada sebab untuk dirinya direhatkan apabila telah melaksanakan tugas dengan penuh tanggungjawab dan amanah selama ini.“Tiada gesaan (letak jawatan) atau apa-apa, saya gembira bekerja di FAM. Saya rasa saya tak pernah calarkan nama FAM...jelas juga saya tak ambil dan curi duit FAM atau ambil komisen dan sebagainya,” katanya yang juga bekas Pengurus Pertandingan Liga dan Pelesenan Kebangsaan di Oman.Mohd Saifuddin yang juga komisioner perlawanan Persekutuan Bolasepak Antarabangsa (FIFA) dan Konfederasi Bolasepak Asia (AFC) berkata Presiden FAM Datuk Hamidin Mohd Amin adalah sebab untuk beliau kembali bekerja di FAM.“Beliau (Hamidin) adalah kawan saya, pada masa sama saya nak bantu bola sepak Malaysia. Perkara terbesar telah saya buat (di FAM) adalah membangunkan beberapa liga domestik, beri cadangan mengenai pertandingan Piala Belia dan kongsi idea untuk bantu persatuan bola sepak negeri,” katanya.Mohd Saifuddin menyertai FAM sejak 1993 hingga 2004 sebagai Ketua Jabatan Pertandingan FAM selain pernah menjadi Penolong Setiausaha Agung pada 2007 hingga 2009.Pelantikan beliau sebagai Setiausaha Agung FAM itu susulan kekosongan ditinggalkan Stuart Ramalingam yang dilantik sebagai Ketua Pegawai Eksekutif Liga Bolasepak Malaysia (MFL).-BERNAMA

(Mohd Saifuddin Abu Bakar / Foto Facebook Football Association of Malaysia)


Nidzam tagih sokongan peminat

PETALING JAYA, 22 Ogos - Ketua jurulatih sementara Selangor FC, Nidzam Jamil berharap para peminat terus memberi sokongan tidak berbelah bahagi kepada pasukannya yang kini sedang bergelut dengan prestasi yang tidak menentu dalam saingan Liga Super.Selepas ketiadaan bekas pengendali, Michael Feichtenbeiner, Selangor masih gagal merekodkan sebarang kemenangan apabila tewas kepada Terengganu minggu lalu dan kali ini, tunduk 0-1 kepada PJ City FC semalam.Pada aksi Stadium MBPJ itu, Selangor terpaksa pulang dengan tangan kosong selepas Darren Lok meledakkan gol kemenangan PJ City pada minit ke-59.Ini kekalahan keempat berturut-turut The Red Giants, sekali gus menimbulkan kemarahan penyokong setia mereka terhadap kualiti pasukan yang pernah bergelar juara Piala Malaysia sebanyak 33 kali itu.

Sementara itu Ketua Jurulatih PJ City, P. Maniam meluahkan rasa puas hatinya terhadap persembahan anak buahnya.Keputusan itu menyaksikan Selangor menghuni tangga kesembilan selepas hanya mengumpul 16 mata daripada 15 perlawanan manakala PJ City naik ke tangga ke-10 dengan 16 mata.


MOTOGP Austria: Bagnaia catat kemenangan ketiga berturut-turut

AUSTRIA, 22 Ogos- Pelumba Ducati, Francesco Bagnaia mencatat kemenangan ketiga berturut-turut di Grand Prix (GP) Austria dalam saingan penuh dramatik di Spielberg, semalam.Pendahulu kejuaraan, Fabio Quartararo pula menamatkan saingan di podium kedua buat Yamaha selepas bangkit pada saat-saat akhir.

(Francesco Bagnaia pemandu Ducati Lenovo beraksi semasa perlumbaan / Foto Reuters)

Bagnaia yang menjuarai GP Britain dan Belanda sebelum ini, menamatkan perlumbaan dengan kelebihan 0.492 saat ke atas Quartararo.Kejayaan itu menyaksikan dia muncul pelumba kedua dari Itali melakar 3 kemenangan berturut-turut selepas juara dunia 9 kali, Valentino Rossi melakukannya sebelum bersara tahun lalu.Bemula di petak kedua, Bagnaia mempamer aksi menarik di Litar Red Bull Ring apabila memintas pelumba petak hadapan, Enea Bastianini dari pasukan Gresini Racing di pusingan pertama.Manakala rakan sepasukannya, Jack Miller pula terpaksa berpuas hati apabila menamatkan saingan di tempat ketiga selepas dipintas Quartararo pada baki 3 pusingan terakhir.Bagi Quartararo pula, dia masih memiliki kelebihan 32 mata ke atas pelumba Aprilia, Aleix Espargaro dalam kejuaraan pelumba dunia.Manakala Bagnaia pula di tempat ketiga dengan 44 mata di belakang pelumba dari Perancis tersebut. - Reuters


Zii Jia tiada masalah ke pusingan kedua

TOKYO, 22 Ogos- Jaguh badminton negara, Lee Zii Jia turut memulakan kempen di Kejuaraan Dunia dengan langkah kanan.Pemain ranking kelima dunia itu layak ke pusingan kedua selepas menang mudah ke atas pemain Perancis, Brice Leverdez 21-9 dan 21-13 dalam pertarungan berlangsung 39 minit di Tokyo Metropolitan Gymnasium. Jii Zia sebelum ini menarik diri daripada Sukan Komanwel 2022 bagi memberi fokus kepada kejuaraan dunia.

Pemain berusia 24 tahun itu mempamerkan aksi penuh bertenaga ketika menundukkan lawannya di ranking ke-40 dunia itu dengan mudah 21-9 di set pertama.Zii Jia kemudian terus mendominasi set kedua dengan kemas dan meskipun cuba diberi tentangan oleh Leverdez, namun ia masih belum cukup untuk menghalang pemain kelahiran Kedah itu untuk menutup permainan dengan kejayaan 21-13.Selepas ini, dia dijadual berdepan pemain dari Portugal, Bernardo Atilano di pusingan kedua.


Badminton Kejohanan Dunia : Liew Daren longlai di tangan Axelsen

Tokyo, 22 Ogos- Selepas Ng Tze Yong mempamerkan aksi cemerlang dalam aksi pembuka tirai pagi tadi, hasrat untuk menyaksikan seorang lagi wakil perseorangan, Liew Daren untuk turut melangkah ke pusingan kedua Kejohanan Dunia tidak kesampaian.Wakil veteran negara itu, kecundang berdepan pilihan utama kejohanan Viktor Axelsen dari Denmark.Daren mudah dijinakkan Axelsen 21-16, 21-12 dalam tempoh 42 minit.


Mbappe cipta gol lapan saat, benam Lille 7-1

PARIS, 22 Ogos- Bintang Paris Saint Germain (PSG), Kylian Mbappe mencipta sensasi selepas mencetak gol menentang Lille hanya lapan saat selepas wisel sepak mula.Ia menjadi rekod peribadi pertamanya selain pernah dilakukan oleh Michel Rio dalam sejarah Ligue 1 yang mewakili pasukan Caen ketika menentang Cannes pada tahun 1992.Menurut ahli statistik MisterChip bahawa Rio lebih sedikit pantas menjaringkan gol iaitu 7.9 saat berbanding Mbappe 8.3 saat.Namun, kegembiraan tersebut tidak terhenti di situ selepas PSG menewaskan Lille 7-1.Messi, Achraf Hakimi dan Neymar turut menjaringkan gol sebelum rehat dengan Mbappe melengkapkan hatrik di babak kedua dan Neymar menambah satu gol lagi.Perlawanan berkenaan mengakhiri hujung minggu yang dipenuhi kad merah selepas pengadil bertindak dengan lebih tegas.Selepas Vanderson dari Monaco dan Samuel Gigot dari Marseille dilayangkan kad merah pada Sabtu, sembilan lagi kad merah dilayangkan semalam, rekod tertinggi untuk satu pusingan Ligue 1 sejak 30 tahun lalu.-AFP


Newcastle United antara pencabar utama City rebut kejuaraan - Pep Guardiola

NEWCASTLE, 22 Ogos- Pengendali skuad The Citizen, Pep Guardiola meletakkan Newcastle United sebagai salah satu pencabar utama Liga Perdana Inggeris musim ini.Ia susulan perlawanan diantara Manchester City dan Newcastle itu berakhir dengan keputusan seri, 3-3 di Stadium St. James Park awal pagi tadi."Newcastle menjadi salah satu lawan yang paling sukar pastinya."Leeds menewaskan Chelsea hari ini. Liga Perdana adalah sangat sukar untuk semua orang. Anda perlu menjalani pengalaman ini untuk mengetahui betapa hebatnya kami telah lakukan selama lima tahun dan betapa sukarnya ia akan berlaku."Untuk melihat pasukan berjuang hingga akhir, ia sudah memadai," kata Guardiola.City membuka tirai jaringan seawal minit ke-5 menerusi perancang pasukan, İlkay Gündoğan namun 20 minit kemudian, Miguel Almirón menyamakan kedudukan menerusi jaringan kontroversi yang terpaksa diadili dengan teknologi VAR.

(Penyerang Manchester City, Erling Haaland diasak pemain Newcastle United dalam aksipagi tadi/AFP)

Skuad The Magpies terus menggandakan asakan dengan gerakan Allan Saint-Maximin dari arah 'cut back' mencari Callum Wilson untuk meletakkan pasukannya di hadapan.Masuk babak kedua, tekanan terus diberikan kepada City dengan jaringan ketiga daripada Kieran Trippier menerusi sepakan percuma.Kebangkitan anak buah Pep, disempurnakan Erling Haaland sebelum Bernardo Silva memperoleh satu lagi gol untuk memastikan keputusan berakhir seri."Perlawanan yang hebat dan emosi bercampur-campur. Kami ketinggalan 1-0 dan ia sesuatu yang buruk apabila berdepan pasukan sebegini, kerana kami perlu mengejar."Tetapi saya rasa pemain-pemain bangkit dengan hebat. Kami memerlukan sesuatu daripada perlawanan ini dan ia berhasil," kata pengendali Newcastle, Eddie Howe.Manchester City naik ke tangga kedua, dua mata di belakang Arsenal dan akan melayani kunjungan daripada Crystal Palace untuk saingan seterusnya pada Sabtu ini di Etihad Stadium. - AFP


"Tewaskan Vfl Bochum 7-0, bukti usaha keras kami" - Mane

BERLIN, 22 Ogos- Aksi cemerlang juara Bundesliga, Bayern Munich diawal musim sememangnya tidak diragui pemain.Kenyataan tersebut diutarakan penyerang baharunya, Sadio Mane memandangkan ia dibuktikan melalui sesi latihan dan taktikal pengurus, Julian Nagelsmann yang membuahkan hasil.Bayern yang terus mendominasi carta liga mencatat tiga kemenangan menentang Eintracht Frankfurt, Wolfsburg dan terbaharu, Vfl Bochum pada awal pagi tadi.Selain itu, Bayern berjaya melakar rekod baharu Bundesliga dengan jurang perbezaan gol, +14 dengan tiga perlawanan tersebut.Mane yang ditemui media tempatan selepas perlawanan menyatakan, jaringan 7-0 yang tercipta adalah hasil latihan dan persiapan pasukan.“Ia sukar dipercayai, tetapi ia bukan satu kejutan bagi saya memandangkan itu cara kami berlatih."Ia adalah latihan tahap tinggi, intensiti tinggi. Semua yang kami lakukan membuahkan hasil kerana kami bekerja keras dalam latihan," kata Mane kepada laman web Bundesliga.Pemain Senegal, 30, yang menghabiskan enam tahun di bawah kendalian Jurgen Klopp dari Liverpool, memuji Nagelsmann atas dominasi pasukan itu."Kami mempunyai jurulatih yang sangat baik. Idea yang dia ada sungguh luar biasa. Amat sukar untuk pasukan lain menghadapi kami," tambahnya.

(Penyerang Bayern, Sadio Mane menyempurnakan sepakan penalti pada babak keduasekali gus menyumbang gol ke-5 pasukan/AFP)

Mane, yang berpindah ke Bayern dari Liverpool pada musim panas lalu dengan bayaran €32 juta Euro (RM144 juta) telah menjaringkan empat gol dalam empat penampilan kompetitif untuk Munich.Mane menyumbangkan dua gol menerusi aksi pagi tadi pada minit ke-42 dan sepakan penalti pada babak kedua permainan.Dia kelihatan telah mendapat peranan sebagai penentu penalti yang ditetapkan oleh Bayern.Bayern Munich akan bertemu Mönchengladbach, Ahad ini untuk saingan seterusnya.-AFP


Kejohanan Sepak Takraw Piala Tun Ali bakal jadi acara tahunan - PSM

BUKIT SERINDIT, 22 Ogos- Kejohanan Sepak Takraw Piala Tun Ali 2022 bakal menjadi acara tahunan.  Menurut Presiden Persatuan Sepak Takraw Malaysia (PSM), Datuk Mohd Sumali Reduan, kerajaan negeri Melaka memberikan respon positif bagi pelaksanaan kejohanan itu.  Menurutnya, untuk tahun hadapan, selain menampilkan pasukan negeri, PSM turut bercadang untuk menjadikan antara itu sebagai kejohanan bagi peringkat antarabangsa.  "Jadi, insya-Allah tahun depan, persiapan akan kita lakukan lebih awal untuk menarik sebanyak mungkin penaja-penaja dan juga kita akan mengadakan kejohanan peringkat antarabangsa.Ini adalah satu pembaharuan yang dibuat oleh PSM dan kita akan maklum perkembangan terkini. Selain itu, kita ada kejohanan baharu iaitu Piala Tun Ali," kata Mohd Sumali kepada pemberita RTM selepas perlawanan akhir Kejohanan Sepak Takraw Piala Tun Ali 2022 di Dewan Bola Keranjang, di sini.

(Perlawanan akhir Kejohanan Sepak Takraw Piala Tun Ali 2022 menyaksikan Johormembenam Melaka 2-0)

Tambah beliau, menerusi kejohanan ini juga, ia menjadi satu platform buat pemain muda cuba mencipta peluang baru untuk mengetengahkan diri mereka sebagai persediaan sebelum ke acara yang lebih besar.  Terdahulu, pada aksi final kejohanan itu, pasukan Johor dinobatkan sebagai Johan acara regu sekali gus membawa pulang hadiah RM10,000 beserta piala iringan dan medal yang disampaikan Yang di-Pertua Negeri, Tun Mohd Ali Rustam.  Acara beregu pula diungguli Perak yang membawa pulang RM8,000 beserta piala dan medal.  Naib johan bagi kedua-dua acara disandang pasukan tuan rumah, Melaka untuk membawa pulang RM4,000 dan RM5,000 bagi acara beregu dan regu.


Badminton Kejohanan Dunia : Tze Yong mara ke pusingan kedua

TOKYO, 22 Ogos- Pemain perseorangan lelaki negara, Ng Tze Yong bermula dengan langkah kanan pada aksi Kejohanan Dunia apabila mengesahkan kemaraan ke pusingan kedua, pagi tadi.Tze Yong menyingkirkan juara Masters Malaysia dari Indonesia, Chico Aura Dwi Widoyo 21-16, 21-10 dalam aksi pusingan pertama.Ia adalah kemenangan kedua berturut-turut Tze Yong, yang berada di kedudukan ranking ke-42 dunia, ke atas Chico selepas turut mengatasi lawan berkenaan ketika Cabaran Antarabangsa Indonesia pada tahun 2019.Dalam temubual selepas perlawanan, Tze Yong mengatakad tekad untuk mencipta sesuatu, biarpun penampilannya di Tokyo diibaratkan sebagai 'nasib'.Tze Yong layak ke Kejohanan Dunia pada saat akhir susulan penarikan diri pemain dari negara lain."Mula-mula sekali, kehadiran saya di sini (Kejohanan Dunia) adalah kerana nasib, jadi saya akan gunakan peluang ini sebaik mungkin."Saya cuba untuk tidak terlalu memikirkan siapa lawan saya di sini, dan mahu lupakan kemenangan di Komanwel tempoh hari supaya lebih fokus serta buat yang terbaik untuk meraih mata demi mata," kata Tze Yong sambil mengakui tidak meletakkan sebarang sasaran di Tokyo.Tze Yong akan berdepan pemenang perlawanan antara pemain Jepun, Kanta Tsuneyama dan Sitthikom Thammasin dari Thailand bagi perebutan tempat ke pusingan ketiga.Pemain berusia 22 tahun itu hadir di Tokyo dengan motivasi tinggi susulan kejayaannya mencipta kejutan memenangi pingat perak saingan individu di Sukan Komanwel Birmingham 2022, selain membantu skuad negara meraih emas dalam acara berpasukan campuran.


Perak FC lewas 1-3 kepada Skuad Projek FAM-MSN

(Pemain Perak FC Muhamad Afif Asyraf (kiri) mengawal bola sambil dikawal pemain Pasukan Projek FAM-MSN Lokman Bah Di (kanan) dalam saingan Liga Premier Malaysia 2022 di Stadium Perak malam tadi/BERNAMA)

IPOH, 22 Ogos- Perak FC gagal memanfaat peluang beraksi di dalam sendiri selepas tewas 1-3 kepada Skuad Projek FAM-MSN, malam tadi.  Kekalahan tersebut sekali gus menutup peluang skuad The Bos Gaurus untuk beraksi dalam saingan Piala Malaysia, tahun ini.  Skuad kendalian Yusri Che Lah bagaimanapun terlebih dahulu di depan seawal minit ke-6 menerusi jaringan penyerang import Stipe Plazibat.  Tersentak dengan jaringan itu, Skuad Projek FAM-MSN kembali memperkemas permainan sebelum berjaya menghasilkan gol penyamaan menerusi rembatan dari luar kotak penalti oleh Muhammad Amirul Akmal Safarinizam pada minit ke-42.

(Pemain Perak FC Stipe Plazibat (kanan) mengawal bola ketika bertemu pasukan Projek FAM-MSN dalam saingan Liga Premier Malaysia 2022 di Stadium Perak malam tadi/BERNAMA)

Bersambung babak kedua, asakan berterusan pasukan pelawat membuahkan hasil apabila Muhammad Izzat Zikri Iziruddin berjaya menghadiahkan gol kedua pada minit ke-56.  Kelekaan barisan pertahanan Perak FC terus dihukum berselang 4 minit kemudian, apabila Muhammad Farris Izdiham Awang Kechik menyumbat gol ketiga pasukan pelawat, sekali gus menghadiahkan kemenangan pertama Skuad Projek FAM-MSN dalam saingan Liga Premier tahun ini.  Jurulatih Perak FC, Yusri Che Lah mengakui, ketiadaan beberapa pemain utama akibat kecederaan dan penggantungan memberi impak kepada persembahan pasukannya malam tadi.  "Kita kehilangan banyak pemain yang mampu memberikan impak dalam perlawanan, saya 'take the blame', bukan niat untuk nak rehatkan mana-mana pemain, mungkin kita tak pernah keluarkan kenyataan tentang kecederaan pemain."Tapi walaupun pilihan yang macam mana sekalipun kita seharusnya berasa malu dengan kekalahan yang tak seharusnya diterima oleh kita terutama bertemu dengan pasukan skuad projek dan perlu diingat skuad projek tahun kedua, bukan tahun pertama mereka lebih matang dari segi permainan," katanya.

Sementara itu, pengendali Skuad Projek FAM-MSN, Hassan Sazali Waras nyata gembira dengan keputusan perlawanan malam tadi. "Saya sendiri rasa bangga dengan persembahan yang telah dilakukan oleh pemain-pemain di mana daripada kefahaman taktikal yang saya sampaikan kepada mereka, mereka sesuaikan dengan begitu cepat untuk memenangi perlawanan pada malam ini meski pasukan tengah ketinggalan 1-0 tapi mereka tetap ada sifat untuk bermain," menurutnya.


Junior Elite, peluang lebih besar pemain junior ke pentas antarabangsa

(Kejohanan Badminton Petronas Bawah 18 tahun Kebangsaan yang berlangsung di ibu negara)

KUALA LUMPUR, 22 Ogos- Persatuan Badminton Malaysia (BAM) bercadang memperkenalkan program Junior Elite sebagai salah satu laluan memberi pendedahan kepada pemain junior di peringkat antarabangsa.Jelas Presiden BAM, Tan Sri Mohamad Norza Zakaria menerusi inisiatif itu pemain tidak perlu menanti sehingga tamat peringkat Junior untuk merasai kejohanan antarabangsa.Menurutnya, perbincangan akan dibuat dengan Pengarah Pembangunan Remaja Persatuan Badminton Malaysia BAM, Datuk Misbun Sidek bagi merealisasikan usaha berkenaan.Beliau juga memberikan kebebasan kepada Misbun untuk memilih kejohanan antarabangsa buat pemainnya."Fokus saya untuk masa depan ialah dalam satu peringkat tertinggi senior kita ada pemain-pemain utama BAM, kita ada pemain-pemain 'independent', kita ada pemain junior elit kita yang akan dihantar berlawan (dalam kejohanan sama)," katanya.

Beliau ditemui di Kejohanan Badminton Petronas Bawah 18 tahun Kebangsaan 2022 di sini.


Kejohanan Muaythai Remaja Dunia IFMA 2022, penganjuran membanggakan

PETALING JAYA, 22 Ogos- Kejohanan Muaythai Remaja Dunia IFMA 2022 yang melabuhkan tirainya di sini semalam, menerima kehadiran 20,000 penonton sepanjang 12 hari berlangsung.Penganjuran kejohanan kali kedua itu dilihat amat berjaya. Presiden Persatuan Muay Thai Malaysia (PMM), Datuk Paduka Muhammad Shahnaz Maula Azmi berkata jumlah penyertaan dari 101 buah negara adalah sesuatu yang amat membanggakan."Penganjuran terbesar pada fasa peralihan ke endemik di Malaysia dan sempadan negara baharu sahaja dibuka, saya hanya ada masa dua, tiga bulan saja untuk buat kejohanan mega macam ini dengan penyertaan yang ramai."Kami menerima sokongan Kementerian Pelancongan, Seni dan Budaya; Kementerian Belia dan Sukan termasuk juga badan dunia itu sendiri," katanya kepada RTM di sini.

(Datuk Paduka Muhammad Shahnaz Maula Azmi)

Tambah Muhammad Shahnaz, antara faktor kejohanan ini dianjurkan adalah bagi memastikan pembangunan akar umbi berterusan."Disebabkan Malaysia akan jadi tuan rumah Sukan Sea 2027 jadi kalau kita tak mulakan pembangunan akar umbi, kita akan ketinggalan 2027."Jadi tujuan utama kita buat ini adalah sebab kita nak bina atlet daripada sekarang," jelasnya.Menurutnya lagi, selain meningkatkan mutu sukan Muaythai negara, kejohanan berkenaan berjaya membawa impak positif terhadap ekonomi negara dengan membawa pulangan RM61 juta.Kejohanan Muaythai Remaja Dunia IFMA seterusnya bakal berlangsung di Turkiye pada September 2023.


Malaysia dipilih tuan rumah Kejohanan Lumba Basikal BMX Asia 2022

(Para pelumba ketika beraksi pada Kejohanan Lumba Basikal BMX Antarabangsa Malaysia 2022 di Arena BMX Nasional, Negeri Sembilan hari ini)

NILAI, 21 Ogos - Malaysia sekali lagi dipilih sebagai tuan rumah Kejohanan Lumba Basikal BMX Asia (ACC BMX) 2022 selepas kira-kira dua tahun kejohanan itu direhatkan susulan wabak COVID-19. Pengarah Teknikal ACC BMX 2022, Ronizam Ismail berkata, kejohanan yang diadakan di Arena BMX Nasional di Nilai itu menerima penyertaan daripada kira-kira 340 atlet dari enam buah negara dengan 260 atlet tempatan diwakili oleh pasukan nasional dan kelab BMX negeri. "Selepas PKP dan juga ini rasanya perlumbaan pertama BMX tahun 2022 Antarabangsa untuk Asia. Sebab kalau tahun ini belum ada lagi BMX Asia sebab PKP, sempadan pun tutup, sekarang sempadan buka maksudnya kita negara pertama anjur pertandingan antarabangsa," kata beliau ketika ditemui di ACC BMX 2022, di sini hari ini. Malaysia berjaya meraih pingat gangsa menerusi kategori wanita bawah 23 tahun oleh Eddyna Nasuhar Zainal Abidin dan kategori lelaki bawah 23 tahun oleh Saniy Syahmi Mohd Safiee.

(Pelumba Jepun, Ryo Shimada (tengah) mengungguli kategori lelaki bawah 23 tahun pada Kejohanan Lumba Basikal BMX Antarabangsa Malaysia 2022, manakala pelumba Indonesia Fasya Ahsana Rifki (kiri) meraih perak dan pelumba negara Saniy Syahmi Mohd Safiee (kanan) meraih gangsa/ BERNAMA)

Biarpun meraih pingat gangsa, Saniy Syahmi Mohd Safiee dan Eddyna Nasuhar Zainal Abidin tidak berputus asa dan menyasarkan untuk melakukan dengan lebih baik ketika di kejohanan SUKMA nanti. Kejayaan itu menawarkan kutipan mata UCI untuk dikumpulkan supaya mendapat kelayakan bagi penglibatan dalam sukan Olimpik pada tahun 2024. "Semalam memang saya dah cuba yang terbaik tapi Alhamdulillah saya dapat nombor tiga semalam, untuk hari ini memang saya sasar dapatkan podium untuk Malaysia," kata Saniy Syahmi. "Alhamdulillah saya rasa sangat gemnbira sebab dapat pingat gangsa untuk Malaysia, saya buat ini untuk Malaysia, sasaran saya selepas ni SUKMA, saya nak dapat emas untuk Terengganu dan sasaran saya harap satu hari dapat ke peringkat antarabangsa, kumpul mata untuk ke Olimpik," menurut Eddyna Nasuhar.


Liek Hou muncul juara Kejohanan Badminton Para Antarabangsa Thailand

PATTAYA, 21 Ogos - Jaguh badminton para negara, Cheah Liek Hou terus mengukir nama di peringkat antarabangsa.Terbaharu, pemain perseorangan berusia 34 tahun itu munjul juara di Kejohanan Badminton Para Antarabangsa Thailand, di Pattaya.Kejuaraan tersebut merupakan gelaran ke-13 berturut-turut yang dimenanginya. Pemenang pingat emas Sukan Paralimpik Tokyo 2020 itu mengambil masa 36 minit untuk menundukkan seterunya dari Taiwan, Fang Jen-Yu 22-20, 21-15 dalam kategori SU5, kecacatan fizikal.

Liek Hou yang juga juara Sukan Para ASEAN ke-11 di Solo, Indonesia baru-baru ini, menyifatkan kejayaan diraihnya di Thailand sangat bermakna menjelang Hari Kebangsaan yang akan disambut pada 31 Ogos ini.Pemain dari Kuala Lumpur itu juga memaklumkan akan berehat sementara daripada sebarang pertandingan bagi menyiapkan diri untuk beraksi pada Kejohanan Dunia di Tokyo, November nanti.


Sorotan sukan RTM: Arena sukan negara terus cipta sejarah

KUALA LUMPUR, 21 Ogos - Tahun 2022 terus menjadi musim cemerlang buat atlet Malaysia melakar kejayaan di peringkat antarabangsa.Paling manis sudah tentu kejayaan skuad hoki lelaki negara muncul juara kejohanan Hoki Dalam Dewan Piala Asia menumbangkan kuasa besar Iran pada final.Selain itu, kem memanah, ski air dan skuad boling turut menyerlah di pentas antarabangsa.HOKI DALAM DEWAN PIALA ASIA 2022 CIPTA SEJARAH MUNCUL JUARASejarah tercipta di bumi Thailand selepas buat julung kali skuad hoki lelaki negara menjuarai kejohanan Hoki Dalam Dewan Piala Asia menewaskan Iran 3-2 menerusi penentuan pukulan penalti di final.Lebih membanggakan, kejayaan itu sekaligus memecah dominasi ditampilkan Iran sejak 2008.Skuad hoki wanita juga tidak kurang hebat, meraih gangsa menewaskan Kazakhstan.

(Skuad hoki lelaki negara meraikan kejayaan meraikan Hoki Dalam Dewan Piala Asida di Bangkok, Thailand - FOTO KHM)

SUKAN PERPADUAN ISLAM TURKIYESementara itu di Konya, Turkiye, dua emas dan satu gangsa berjaya diraih skuad memanah negara pada temasya Sukan Perpaduan Islam 2021.Emas pertama negara disumbang gandingan Juwaidi Mazuki, Eugene Loh dan Alang Ariff Aqil Muhammad Ghazalli menerusi acara compound berpasukan lelaki.Juwaidi turut menyumbang emas dalam acara compound individu lelaki dan gangsa dalam acara berpasukan campuran bersama Nur Aina Yasmine Halim.BOLING REMAJA ASIA 2022: MUNCUL TEMPAT KETIGA KESELURUHANSkuad boling negara juga cemerlang di Kejohanan Remaja Asia 2022 di tempat ketiga keseluruhan, mengumpul satu emas, tiga perak dan dua gangsa.Emas di sumbang Shaqeem Izwan Teh Shahrul Hafiz Teh dalam acara individu, manakala Syabil Azam Syamsul Azam menjadi salah seorang penyumbang perak menerusi acara masters.Kem wanita juga membuktikan kemampuan dengan menyumbang perak menerusi gandingan Anis Hannani Romzi dan Adania Mohd Redzwan.AALIYAH YOONG GONDOL EMPAT PINGAT EMASMalaysia juga gah menempa nama di Chuncheon, Korea Selatan, menerusi kejayaan atlet ski air Aaliyah Yoong, mengondol empat emas dalam Kejohanan Ski Air Asia IWWF.Aaliyah mendominasi acara 'tricks', 'jump', 'slalom' untuk bergelar juara keseluruhan mengatasi pesaing dari negara lain termasuk Jepun, Korea dan Thailand.Peluncur berusia 19 tahun itu memenangi emas pertamanya pada Jumaat selepas berjaya memperoleh 7,440 mata dalam acara 'tricks' terbuka wanita.

(Atlet ski air negara Aaliyah Yoong Hanifah)

RTM PERUNTUK RM32.5 JUTA SELAKU PENYIAR RASMI PIALA DUNIA QATAR 2022Sementara itu pencinta bola sepak tanah air boleh menyaksikan kejohanan Bola Sepak Piala Dunia Qatar 2022 November ini secara percuma.Ini selepas Radio Televisyen Malaysia (RTM) sah akan menjadi penyiar rasmi kejohanan itu dengan menyiarkan 27 perlawanan secara langsung dan 14 secara tertunda.Oleh itu, sebanyak RM32.5 juta diperuntukan bagi menyiarkan 130 jam siaran secara keseluruhan. Laporan khas disediakan oleh Tuan Ikram Tuan Muhamad, RTM.


12 acara Sukma 2022 gugur, KBS nafi wujud sabotaj

IPOH, 20 Ogos- Kementerian Belia dan Sukan (KBS) menafikan wujud unsur sabatoj oleh persatuan sukan, susulan pengguguran 12 acara Sukan Malaysia (Sukma) 2022.  Menteri Belia dan Sukan, Datuk Seri Ahmad Faizal Azumu berkata pihaknya sedang memperhalusi beberapa langkah bagi memastikan acara tersebut dapat dilangsungkan.  Ini termasuk melonggarkan syarat penyertaan dari segi jumlah penyertaan negeri.  "Setakat sekarang ini kita memutuskan bahawa bagi acara-acara yang mempunyai lapan negeri yang memasukinya dapat masuk, kita dah turunkan menjadi enam. "Jadi ada cadangan sekarang ini nak beberapa acara itu dikurangkan kepada lima, itu sedang kita perhalusi," katanya.  Beliau berkata demikian selepas menyempurnakan Majlis Pelancaran Rukun Negara@Belia (RNB) di Klebang, di sini.Sebelum ini, Ahmad Faizal memaklumkan 12 acara terpaksa digugurkan kerana penyertaan kurang daripada enam kontinjen seperti yang ditetapkan oleh Jawatankuasa Tertinggi Sukan Malaysia.

Dalam perkembangan lain, Ahmad Faizal memberitahu akan mengadakan rundingan bersama Menteri Besar Selangor bagi membincangkan isu penjualan tiket MotoGP Malaysia yang dikatakan masih hambar ketika ini.

Litar Antarabangsa Sepang, SIC sebelum ini memaklumkan salah satu faktor kelembapan penjualan tiket disebabkan oleh cukai 25 peratus yang dikenakan kerajaan negeri.  "Saya amat yakin kerajaan negeri Selangor juga akan memberi perhatian yang serius kepada perkara ini kerana ia juga melibatkan pelancongan masuk ke negeri Selangor."Sudah tentunya mereka akan beri pertimbangan sewajarnya bagi memastikan lebih ramai akan datang menyaksikan kejohanan MotoGP kita pada tahun ini," jelas beliau. Saingan MotoGP Malaysia dijadual berlangsung dari 21 hingga 23 Oktober ini.


Kelantan FC tidak boleh cicir mata berdepan Terengganu FC II

KOTA BHARU, 20 Ogos - Kelantan FC tidak boleh tercicir mata ketika melayan kunjungan Terengganu FC II pada perlawanan Liga Premier di Stadium Sultan Muhammad IV di sini esok.Ketua jurulatih Kelantan FC, Rezal Zambery Yahya berkata pasukan bimbingannya akan turun dengan misi meraih tiga mata penuh untuk memastikan kedudukan di tangga teratas liga terus kekal milik pasukan Pantai Timur itu."Kita perlu berhati-hati dengan corak permainan Terengganu FC II yang ketika ini berada di kedudukan ketiga liga."Terengganu FC II mempunyai kekuatan tersendiri kerana dibarisi pemain tempatan dan import berkualiti, kita tidak boleh melakukan kesilapan pada perlawanan petang esok," katanya ketika dihubungi hari ini.

(Ketua jurulatih Kelantan FC, Rezal Zambery Yahya/ Foto FB TRW Kelantan FC)

Selepas 15 perlawanan, Kelantan FC mendahului Liga Premier dengan mengumpul 35 mata hasil 11 kemenangan, dua seri dan dua kekalahan.Mengulas lanjut, Rezal Zambery berkata berada di kedudukan teratas liga belum boleh dikira selamat kerana pasukan itu hanya dibezakan lima mata dengan pasukan di tangga kedua, Johor Darul Ta’zim II (JDT II)."Pasukan selatan tanah air itu juga memiliki kelebihan kurang satu perlawanan, jika kalah esok JDT II boleh merampas kedudukan kita."Kita belum berada dalam zon selesa untuk bergelar juara, jadi saya mahu pemain terus memberi tumpuan dengan mengikut perancangan dan arahan yang ditetapkan," katanya. -BERNAMA


SUKMA ke-20 : Kesemua venue pertandingan siap 95 peratus

(Timbalan Ketua Pengarah Sektor Pembangunan Sukan Majlis Sukan Negara (MSN), Suhardi Alias ditemu bualmedia selepas Majlis Pengundian Sukan Berpasukan SUKMA 2022 di Bukit Jalil, Kuala Lumpur)

KUALA LUMPUR, 20 Ogos - Berbaki 27 hari menjelang penganjuran temasya Sukan Malaysia (SUKMA) ke-20, kesemua venue pertandingan kini berada pada tahap 95 peratus siap dan sedia digunakan tepat pada tarikh kejohanan berlangsung.Perkara tersebut dinyatakan oleh Timbalan Ketua Pengarah Sektor Pembangunan Sukan Majlis Sukan Negara (MSN), Suhardi Alias."Alhamdulillah, persediaan venue dan juga penganjuran kita telah berjaya menyelesaikan dan berunding dengan kesemua pemilik venue, dan Alhamdulillah segalanya telah siap dan kita hanya menunggu hari berlangsungnya SUKMA pada 16 hari bulan ini dan kita juga mengucapkan terima kasih kepada kementerian-kementerian yang lain seperti KPT, KPM, majlis tempatan yang banyak membantu kita untuk menyediakan venue pertandingan dengan sewajarnya," kata beliau selepas Majlis Pengundian Sukan Berpasukan SUKMA 2022 di Bukit Jalil, di sini.Tambah Suhardi, buat masa ini hanya ada sedikit sahaja lagi proses penambahbaikan yang perlu dilakukan sebelum boleh digunakan.Venue temasya kali ini melibatkan lima zon, iaitu zon satu Kuala Lumpur, zon dua Bangi, zon tiga Bukit Jalil dan zon empat Shah Alam, serta zon lima di Pulau Langkawi.

Sementara juara bertahan SUKMA 2018, Terengganu yakin mampu mengekalkan takhta kejuaran untuk edisi kali ini walaupun terpaksa menerima berita kehilangan tiga emas dari ratu pecut, Azreen Nabila Alias yang tidak dibenarkan menyertai temasya kali ini kerana memegang status Olimpian negara.Demikian dimaklumkan Pengarah Majlis Sukan Negeri Terengganu, Ahmad Shahrizal Yahaya."Tumpuan kami adalah selain dari cycling (basikal), kami tumpukan untuk perahu layar dan judo yang mana kedua-dua sukan ini kami harap dapat mencapai apa yang disasarkan, berdasarkan apa yang telah kami belanjakan untuk pembangunan sukan ini, apa yang kita sasarkan wajib dapat," menurut beliau.Kontinjen Terengganu muncul juara SUKMA 2018 dengan kutipan 56 pingat emas, 51 perak dan 53 gangsa.